MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 251 It-Tnejn, 4 ta' April, 2005 Stampat fl-Ufficcju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 251 It-Tnejn, 4 ta' April, 2005

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6:10 p.m.

Talba

SEDUTA NRU.

It-Tnejn, 4 ta' April, 2005

WERREJ

MINUTI 466

TELFA TAL-QDUSIJA TIEGĦU, IL-PAPA ĠWANNI PAWLU II 466

MISTOQSIJIET GĦAL TWEĠIBIET ORALI MWIEĠBA BIL-MIKTUB 472

MISTOQSIJIET GĦAL TWEĠIBIET BIL-MIKTUB 496

MINUTI

Il-Minuti tas-Seduta Nru. 250 li saret fis-16 ta' Marzu, 2005 ġew konfermati.

MR SPEAKER (Onor. Anton Tabone): Il-Prim Ministru.

ONOR.

LAWRENCE GONZI (Prim Ministru u Ministru tal-Finanzi): Mr Speaker, nitlob l-approvazzjoni tal-Kamra għas-sospensjoni ta' l-agenda kif ċirkolata, ħalli nkun nista' nagħmel intervent jien li mbagħad jiġi segwit b'intervent ieħor min-naħa tal-Kap ta' l-Oppożizzjoni, proprju fil-kuntest tat-telfa ta' Papa Ġwanni Pawlu II li l-mewt tiegħu tħabbret nhar is-Sibt li għadda.

MR SPEAKER: Nifhem li m'hawn l-ebda oġġezzjoni u allura nitlob lill-Prim Ministru biex jibda l-intervent tiegħu.

TELFA TAL-QDUSIJA TIEGĦU, IL-PAPA ĠWANNI PAWLU II

ONOR.

LAWRENCE GONZI: Sur President, nistgħu ngħidu li d-dinja kollha ngħaqdet f'tislima waħda lejn dan il-bniedem kbir li tħabbret il-mewt tiegħu nhar is-Sibt li għadda wara xi ġranet li fihom id-dinja kollha kienet qed issegwi l-istat ta' saħħet il-Papa, bniedem li ġie rikonoxxut minn kulħadd għal dak kollu li għamel tul ħajtu kollha, speċjalment għal dak li għamel tul il-pontifikat tiegħu.

Wara li kkonsultajna anke man-naħa ta' l-oppożizzjoni dehrilna li jkun xieraq li anke dan il-Parlament isellem lill-Papa Ġwanni Pawlu II għaliex bħala deputati eletti mill-poplu Malti, f'din l-ogħla istituzzjoni ta' pajjiżna, aħna nirrappreżentaw is-sentiment li l-poplu Malti u Għawdxi kollu kemm hu esperjenza matul il-ġranet li għaddew, partikolarment meta tħabbret il-mewt tal-Papa.

Għalhekk ninsab żgur li f'din il-Kamra nkunu qegħdin nirriflettu dak li qed jinħass mill-poplu tagħna kollu f'dawn il- ġranet.

Issa f'isem in-naħa tal-gvern xtaqt nagħmel ftit riflessjonijiet fil-qosor għalkemm intqalu ħafna affarijiet diġa` u m'għandniex għalfejn nirrepetu kollox, pero` hemm riflessjonijiet importanti li jidhirli li għandi nagħmel f'din l-okkażjoni, Sur President.

L-ewwelnett naħseb li għandna nsellmu lil dan il-Papa bħala ragħaj spiritwali li dawwal id-dinja kattolika u kristjana b'mod straordinarju, bil-mod kif wettaq il-pontifikat tiegħu matul is-27 sena li għamel bħala Papa.

Huwa wera lil kulħadd kif wieħed għandu jgħix il-valuri tiegħu u kif iwettaq dawk il-valuri tat-twemmin tiegħu fir-realta' tal-ħajja ta' kuljum.

Jidher ċar li għal dan il-Papa, tul il-ħajja kollha tiegħu, it-twemmin li kellu kien fundamentali fid-dinjita` tal-persuna umana, bl-enfasi tiegħu li din id-dinjita' tibda mill-mument tal-konċepiment sal-mument tal-mewt.

Għaliex hemm dinjita` sħiħa li m'hi mċajpra b'xejn, allura taħt l-ebda ċirkostanza u fl-ebda mument dik id-dinjita` ma tippermetti li inti tiddiskrimina jew b'xi mod jew ieħor tagħmel differenza bejn persuna u oħra, imma għandek il-ħin kollu tesprimi, iġġib ruħek, tiddeċiedi u twettaq il-ħidma tiegħek b'rispett sħiħ lejn din id-dinjita` sħiħa li tibqa' sħiħa l-ħin kollu, nerġa' ngħid mill-mument tal-konċepiment sal-mument tal-mewt.

Dan il-kriterju fundamentali huwa wettqu tul ħajtu u naħseb li joħroġ b'mod qawwi ħafna bħala valur li għalina li nemmnu u nħaddnu l-valuri nsara, għandna npoġġuh quddiemna fil-ħidma tagħna ta' kuljum min fiċ-ċirkostanzi partikolari tiegħu fuq il-post tax-xogħol, min internament fil-familja u oħrajn fil-professjoni, fil-vokazzjoni jew anke saħansitra fil-ħajja politika tagħhom.

Fil-fatt dan il-Papa kellu karatteristika partikolari għaliex kważi kulħadd jista' jassoċja ruħu miegħu peress li hu personalment għex traġedji differenti, mumenti sbieħ u mumenti koroh.

Allura tista' tgħid li kulħadd jista' jara fih xi ħaġa li ddawlu fiċ-ċirkostanzi partikolari tiegħu.

Per eżempju, wieħed mill-ewwel jammira u jinduna li ż-żgħażagħ mid-dinja kollha ngħaqdu wara dan il-Papa għaliex raw fih mudell fejn sabu affarijiet li huma komuni u tajbin u valuri li mexxewhom 'il quddiem, anke fiċ- ċirkostanzi ta' ħajja moderna fejn jeżistu pressjonijiet minn diversi affarijiet oħrajn li dinja moderna tista' tipprovdi.

Meta hu stess kien żagħżugħ għex perijodu ta' żmien diffiċli, għex it-tirannija, għex il- komuniżmu, għex in-naziżmu u allura kien jaf x'jiġifieri li tkun vittma ta' sistemi li ma jirrispettawx id-dinjita` tal-persuna.

Kien personaġġ li f'żogħżitu stess, anke qabel ma laħaq Papa, għex u esperjenza personalment xi tfisser dik it-tip ta' tirannija u allura esperjenza hu stess xi tfisser id-diskriminazzjoni u n-nuqqas ta' liberta`.

Hu fehem ukoll xi tfisser li titlef il-ġenituri meta tkun għadek żgħir u allura xi tfisser li inti tkompli tfendi biex tfassal il-ħajja tiegħek anke fit-telfa tal-ġenituri f'sitwazzjoni fejn tispiċċa orfni.

Hu kien ukoll ħaddiem ta' l-id li ħadem f'postijiet tax-xogħol u allura kien jaf xi jfisser li tkun ħaddiem, iżda daqstant ieħor jaf xi tfisser li tkun studjuż, li tkun għalliem, li tkun poeta u li tkun ukoll vittma ta' att kriminali jew att ta' vjolenza fuq il-persuna tiegħek.

Kien jaf xi jfisser il-mard, xi jfisser li tkun anzjan u xi tfisser kull sitwazzjoni tista' tgħid fil-ħajja tal-bniedem.

Allura huwa naturali li mad-dinja kollha n-nies normali u n-nies tat-triq, biex ngħid hekk - issa m'iniex ngħid għall-kapijiet ta' l-istat, għall-gvernijiet u għall-personaġġi "importanti" imma qed ngħid għan-nies fil-familji tagħna, fit-toroq tagħna, fid-djar tagħna u mad-dinja kollha - f'dan il-Papa raw personaġġ li miegħu jistgħu jassoċjaw ruħhom u jaraw mudell ħaj ta' kif wieħed jista' jgħix id- diffikultajiet tal-ħajja u s-sabiħ tal-ħajja u jesperjenzahom b'mod pożittiv.

F'kull ċirkostanza huwa kien joffri dan il-mudell imma kien ukoll personaġġ, jew aħjar personalita`, li b'għemilu għaraf is-sinjali taż- żmenijiet kontinwi li hu għadda minnhom u li allura influwenza wkoll bil- ħidma tiegħu u bil-papat tiegħu, il-kors ta' l-istorja ta' pajjiżna.

Min segwa dak li kien qed iseħħ fuq it-televiżjoni matul il-ġranet li għaddew, żgur li segwa intervista interessanti ħafna ma' Lech Walesa tal- moviment Solidarnosch, li għamel dikjarazzjoni biex jirrikonoxxi li s-sehem tal-Papa f'dawk il-mumenti ta' bidliet kbar li kienu qed iseħħu fil-Polonja kien kruċjali biex beda moviment li eventwalment nafu x'impatt kellu fuq kif żviluppaw l-affarijiet.

Dan il-moviment wassal għall-waqgħa tal- komuniżmu, għall-waqgħa tal-ħajt ta' Berlin u għall-għaqda mill-ġdid tal- kontinent Ewropew li kien għamel snin twal mifrud.

Finalment dan wassal biex dawk il-popli li kienu mifrudin ingħaqdu bejniethom u warrbu dak li kien qiegħed jisseparahom.

Għalhekk is-sehem ta' Papa Ġwanni Pawlu II f'dan il-proċess kien importanti, pero` jien nenfasizza li s-sehem tiegħu ma kienx fuq livell politiku imma kien mibni fuq il-valur fundamentali li kien il-gwida tiegħu tul ħajtu kollha, u cioe' d-dinjita' tal-persuna li m'għandha qatt tiġi mittiefsa mill-ebda sistema politika, tirannika jew ta' dittatorjat li tnaqqas jew b'xi mod jew ieħor tiddiskrimina bejn persuna u oħra.

Kien ukoll personaġġ li għaraf il-valur tad-djalogu - djologu kontinwu, djalogu miftuħ, djalogu li ma jagħlaq qatt il-bieb għal possibbilta` ta' soluzzjoni, anke meta ċ-ċirkostanzi partikolari jkunu jindikaw li s- sitwazzjoni tkun waħda ddisprata.

Għalhekk kien hu li fetaħ u ħalla l-bieb miftuħ il-ħin kollu biex iġib ir-reliġjonijiet differenti ma' xulxin ħalli jsibu art komuni bejniethom.

Pero` mbagħad kien ukoll il-bniedem li konsistentement baqa' jippriedka messaġġ ta' paċi u allura messaġġ li jikkundanna l-gwerra u kull rikorrenza għall-vjolenza, bil-frażi importanti li ħareġ biha meta qal li m'hemmx paċi mingħajr ġustizzja imma m'hemmx ġustizzja mingħajr maħfra.

Naħseb li dawn il-valuri huma relevanti għad- dinja kollha, pero` huma relevanti wkoll biex idawlu lilna l-politiċi fil- ħidma tagħna għall-ġid komuni.

Kien bniedem li kellu messaġġ għal kulħadd, għad-dinja kollha, pero` kellu messaġġ speċjali għalina l-Maltin u l- Għawdxin.

Aħna kellna l-privileġġ speċjali li għexna flimkien fiż-żewġ okkażjonijiet meta l-Papa żar lil pajjiżna, m'hijiex iż-żjara fiha nnifisha li hija importanti imma pjuttost il-messaġġ li wasslilna l-Papa f'dawk iż-żjarat - u għalhekk nixtieq li f'okkażjoni bħal-lum infakkru għallinqas żewġ punti importanti minn dak il-messaġġ.

Messaġġ minnhom kien li huwa ra fil-poplu tagħna missjoni partikolari mogħtija lilna, u cioe' li Malta u l-Maltin għandhom il-missjoni li jkunu u jibqgħu xhieda fidili tal-valuri li aħna ngħożżu bħala poplu, dak li jagħtina l-identita` tagħna bħala poplu nisrani, b'valuri li writtna u li ilhom ġejjin għal 2000 sena, li mexxewna tul dawn is-snin u li għandhom ikomplu jmexxuna.

L-appell tal-Papa, il- missjoni li qalilna li għandha tkun tagħna, hija li għandna nkomplu nkunu xhieda fidili ta' dawn il-valuri, mhux biss f'pajjiżna imma anke fil-fora li aħna nipparteċipaw fihom.

F'dak il-mument hu kien qed jitkellem fil- kuntest ta' l-Ewropa, fejn qal li l-Ewropa għandha bżonn ix-xiehda fidili tagħna.

It-tieni messaġġ li l-Papa wassal f'diskors partikolari għal pajjiżna kien indirizzat lilna meta appellalna biex bħala poplu dejjem infittxu li nwarrbu kemm jista' jkun l-affarijiet li jifirduna, infittxu dak li jgħaqqadna u naħdmu flimkien għall-ġid komuni.

Fl-opinjoni tiegħi, dawn kienu żewġ messaġġi ta' saħħa u ta' relevanza kbira flimkien ma' ħafna affarijiet oħrajn importanti, imma li f'dan il-mument għandna nfakkruhom bħala l-messaġġ li għandna ngħożżu bħala poplu, bħala teżor li ħallielna f'idejna dan il-Papa kbir.

Għal dan il-għan u għal tant raġunijiet oħrajn, kif għedt, dehrilna li huwa xieraq li nagħtu dan il-ġieħ f'dan il- parlament.

Sur President, irrid ngħid li l-gvern diġa` kkommetta ruħu li se jkun preżenti għall-funeral li se jsir nhar il-Ġimgħa fil-belt tal-Vatikan.

Ħabbarna wkoll li pajjiżna għandu jżomm tlett ijiem luttu b'sinjal ta' stima u rispett f'dan il-mument, f'ċertu sens ta' sogħba pero` anke mument ta' sodisfazzjon.

Qed ngħid hekk għax naħseb li mad-dinja kollha wieħed iħoss dan is-sens ta' kburija li dan il-Papa, bil-ħidma tiegħu, ta lill- valur tal-ħajja.

Allura li tkun bniedem li taħdem u li tagħti l-kontribut tiegħek għall-ġid ta' ħaddieħor jagħtik sens ta' kburija li tkun qed taħdem għall-ġid tal-komunita` li tkun qiegħed taħdem fiha.

Għalhekk f'isem iż- żewġ naħat tal-Kamra nesprimi s-sens ta' sogħba tagħna lkoll, pero` fl- istess ħin sens ta' rispett u stima kbira lejn dan il-Papa kbir u nipproponi li minflok ma nkomplu bix-xogħol ta' dan il-Parlament, naġġornaw għal nhar it-Tnejn, 11 ta' April.

Nirringrazzjak.

MR SPEAKER: Grazzi.

Insejjaħ issa lill-Kap ta' l-Oppożizzjoni.

ONOR.

ALFRED SANT (Kap ta' l-Oppożizzjoni): Sur President, konna ilna snin nafu li l-Qdusija Tiegħu kien marid b'marda li ma kellhiex fejqan.

Meta ġie f'pajjiżna t-tieni darba, stajna naraw lill-Papa Pawlu Pawlu Ġwanni II, b'mod erojku ngħid jien, jissielet ma' l-infermita` li ħakmitu biex xorta waħda jibqa' jaqdi dmirijietu tul iż-żjara.

Jien kelli missieri li bħall-Papa kien maħkum mill-istess marda għal numru ta' snin u naf din x'toqol tpoġġi fuq il-ħajja ta' min ikun qed iġarrabha.

Naħseb li kull espressjoni ta' ġieħ lejn il-Papa li għadu kemm ħalliena trid tagħfas fuq il-ħeġġa u r-rieda tiegħu bħala bniedem, fuq il-mod kif tul ħajtu kien tassew eroj tal-ħsieb u ta' l-azzjoni.

Għalhekk, kif għadu kemm qal il- Prim Ministru, il-Papa Ġwanni Pawlu II ħalla impressjoni daqstant qawwija fuq iż-żgħar u fuq il-kbar, kemm fuq il-popolin u kemm fuq l-intellettwali.

Għal kważi kwart, jekk mhux terz jew aktar ta' l-umanita`, kien figura tul ħajjithom kollha li wriet kuraġġ u rieda.

Ħajtu għexha b'integrita` liema bħalha.

Il-ġieħ li qed nagħtuh illum, kif qed tagħtihulu tista' tgħid id- dinja kollha, jimmarka l-effett enormi li ħalla bħala bniedem fuq żmenijietna.

Forsi, ippermettuli ngħid, li dan kien kontribut ieħor li ta Ġwanni Pawlu II bħala r-ragħaj spiritwali ta' l-għaqda kattolika fid-dinja.

Kien kontribut li wassal biex hu jikseb stima u attenzjoni li jmorru ħafna aktar 'il bogħod minn dak li seta' kiseb kull papa qablu, bl-eċċezzjoni naħseb jien ta' Ġwanni XXIII.

Il-Papa li għadu kemm miet għaqqad warajh il- ħeġġa u l-qlubija tal-personalita` tiegħu lil ġnus sħaħ li ma kenux jifhmu jew ma kenux jaqsmu t-twemmin reliġjuż tiegħu u tal-Knisja li mexxa.

U fil- ġieħ li nagħtuh bħala bniedem minn dan il-Parlament nagħtuhulu għaliex jistħoqqlu u għandna fejn nissuperaw żgur il-kontroversji u l- apprezzamenti kuntrastanti li nistgħu nagħtu ta' ħidmietu bħala kap tal- Knisja Kattolika.

Hawn intqal kemm-il darba - forsi kien qed jaċċenna għaliha wkoll il-Prim Ministru - li l-aqwa kontribut tiegħu kien dak li għen biex fl-aħħar jiġġarraf il-komuniżmu fl-Ewropa, inkluż ir-Russja.

L-istudju ta' l-istorja moderna għad jagħti verdett sħiħ fuq dan il-ġudizzju.

Kien hemm żgur fatturi oħra li wasslu biex il-komuniżmu statali jikkollassa, li kollha ħarġu mill-użu fuq skala mondjali ta' poter militari enormi min-naħa ta' l- Istati Uniti ta' l-Amerika.

Min-naħa l-oħra, żgur li Ġwanni Pawlu II ma qagħadx lura milli juża l-influwenza qawwija tal-Vatikan biex jgħin ħalli f'pajjiżu, il-Polonja, iseħħu bidliet enormi li għenu, jekk ma kenux determinanti, fil-bidliet kbar l-oħra li mbagħad ġraw fil-bqija ta' l- Ewropa.

Bħala politiċi, aħna li ninsabu f'dan il-Parlament, ma nistgħux ma nirrikonoxxux il-bidliet li saru fid-dinja ta' żmenijietna u nagħrfu kif Ġwanni Pawlu II kellu sehem sħiħ f'dak li ġara fl-aħħar kwart ta' seklu.

Biss wieħed irid jistqarr ukoll li daqskemm stinka kontra l-komuniżmu, Ġwanni Pawlu II kien jimmilita bil-qawwa kollha kontra n-naziżmu u l- faxxiżmu u sofra bi kbir talli għamel hekk.

Ħajtu nistgħu nqisuha bħala pellegrinaġġ ma jaqta' xejn fit-tiftix għall-verita` u għall-ġustizzja kif kien jifhimhom hu, tiftix li kien imdawwal jew imxekkel, skond il- perspettiva li tieħu, mill-valuri u forsi wkoll mill-preġudizzji li fihom trawwem.

Nistgħu nitkellmu b'dan il-mod dwaru għaliex il-Papa Ġwanni Pawlu II baqa' uman f'dak kollu li għamel.

Għalhekk ħabbewh daqstant biljuni ta' nies - qed nuża l-kelma preċiża, mhux "miljuni" imma "biljuni" - u għamlu dan minkejja li ħa deċiżjonijiet li ssarrfu, ngħid jien, fi dnewwa għal ħafna u ħafna nies.

Hemm kważi qbil li dak li ddeċieda dejjem iddeċidih b'rieda tajba, Sur President.

Anke dawk li ma qablux miegħu jikkonċedulu bilanċ bħal, per eżempju, fil- każ tat-teoloġija ta' liberazzjoni, bħal fil-każ ta' kif ġew trattati teologi li ma mxewx pass pass mal-fehmiet kif espressi mill-burokrazija tal- Vatikan, bħall-kwestjonijiet morali li tqajmu tul il-pontifikat tiegħu u li se jibqgħu jitqajmu dwar l-omosesswalita` u bħad-dilemmi li jiffaċċjaw daqstant biljuni ta' koppji fir-rigward tal-kontraċezzjoni.

F'dawn l-oqsma u f'oħrajn bħalhom, il-kontroversji fil-mod kif Ġwanni Pawlu II mexxa l- pontifikat tiegħu, qatt ma kienu bogħod mill-kuxjenza tal-popli għax hu xorta waħda żamm ix-xbieha u, ngħid jien, ir-realta` ta' persuna retta u qaddisa li leħinha kien jibqa' dejjem fuq in-naħa tal-fqir u l-batut, anke meta għal raġunijiet li hu jqishom bħala morali u għalhekk fundamentali, ħa deċiżjonijiet li wieżnu piżijiet aqwa u aktar ħorox fuq il-fqir u l-batut.

Imma kien tassew li Papa Ġwanni Pawlu II, kif jgħidu xi wħud, ħares in-naħa l-oħra meta l-Arċisqof Romero ta' l-Amerika Ċentrali talab għal appoġġ sħiħ mill-Vatikan kontra l-inġustizzji politiċi u soċjali ta' pajjiżu?

Jekk huwiex veru jew le tiġġudika l-istorja.

Ninsab żgur li Gwanni Pawlu II kellu l-kuraġġ tat-twemmin tiegħu, tal- prioritajiet li poġġa 'l quddiem għat-tmexxija tal-Knisja Kattolika li hu kien fuq quddiem tagħha.

Aħna l-Maltin nibqgħu niftakru l-umanita` tiegħu, kif għadu kemm qal il-Prim Ministru u nibqgħu niftakru l-ħila tiegħu tul iż- żewġ żjarat li għamel fostna.

Sirna nafuh bħala personalita` li rrispettatna u li ħabbitna.

Fost il-Maltin u l-Għawdxin Ġwanni Pawlu II kiseb imħabba akbar għax deher viżibilment li qed japprezza l-imħabba li wrewh u tawh il-folol li nġabru madwaru, kemm meta kien għadu fl-aħjar ta' saħħtu u kemm meta wasal fostna mgħawweġ taħt il-piżijiet tal-Parkinson's disease.

Ħabib tiegħi qalli li f'dak li ngħidu dwar il-Papa Ġwanni Pawlu II irridu nifhmu li hu kien poeta, mhux biss qassis, mhux biss isqof, mhux biss kardinal, mhux biss papa, mhux biss politiku - għaliex kien ukoll politiku – u mhux biss mexxej.

Kien poeta li jifhem tabilħaqq il-ħsus ta' ruħ in- nies.

F'kitbietu Gwanni Pawlu II radd għarfien sħiħ ta' kif id-dinja tax- xogħol kellha tibqa' ċentrali fil-mod kif norganizzaw ħajjitna.

Dan urieh tajjeb anke f'kitbietu mhux bħala Papa biss, mhux bħala politiku biss, imma wkoll bħala poeta.

Il-bieraħ fuq il-PBS jien qrajt traduzzjoni ta' poeżija miktuba mill-Papa meta kien għadu żagħżugħ u meta kien jaħdem f'barriera fil-Polonja u, bil- permess tiegħek, Sur President, se nerġa' naqraha llum, bil-verżjoni magħmula mill-ħabib tiegħi Frans Sammut, bħala rispett lejn Karol Wojtyla, il-Papa li tħobbu jew le, kien eroj tal-ħsieb u l-azzjoni.

Il-poeżija hija intitolata "Il-Barriera":

"Il-ġebel jafha din il-vjolenza, iżda l-kurrent għandu l-ħila jħollu saħħtu?

Huwa hu li jġorr is-saħħa f'idejh, il-ħaddiem .

L-idejn huma l-pajsaġġ tal-qalb, xi drabi jinfirdu qishom ħniedaq li fihom tinxtered qawwa bla qies.

L-istess idejn li l-bniedem jiftaħhom biss meta l-palmiet tagħhom ikunu temmew ħidmiethom kollha.

Issa qed jara, minħabba fih biss l-oħrajn jistgħu jimxu 'l quddiem fis- sliem.

L-idejn pajsaġġ, meta jinfirdu l-uġigħ tal-ġrieħi tagħhom jixref ħieles bħal nixxiegħa.

Iżda l-ebda każ ma jagħti ta' l-uġigħ, ma jilmaħ l-ebda kobor fl-uġigħ innifsu għaliex il-kobor tiegħu lanqas isem ma jaf jagħtih.

Iż-żgħażagħ ifittxu t-triq, it-toroq kollha jieħdu dritt għal ġo qalbi.

Ifiġġ mill-ġdid is-skiet bejn il-qalb, il-ġebel u s-siġar.

Kulmin jidħol fih is-skiet iżomm lilu nnifsu sħiħ, min ma jidħolx ma jeħux sehem fil-ħajja ta' din id-dinja.".

Sur President, f'ismi, f'isem il-Membri Parlamentari Laburisti ta' dan il- Parlament u f'isem il-Maltin u l-Għawdxin kollha nfisser id-dieqa profonda u s-sogħba tagħna lkoll għat-telfa li għadha kemm ġarrbet id-dinja bil-mewt ta' Ġwanni Pawlu II.

(Onor. Membri: Hear, hear)

MR SPEAKER: Grazzi.

Is-Sedja naturalment tingħaqad mas-sentimenti espressi kemm mill-Kap tal-Gvern kif ukoll mill-Kap ta' l-Oppożizzjoni.

Jekk tippermettuli jien ukoll nixtieq ngħaddi xi ftit riflessjonijiet.

Fix-xena internazzjonali ilu jingħad illi kieku ma kienx għall-Papa Ġwanni Pawlu II il-ħajt ta' Berlin ma kienx jaqa'.

Hekk reġa' ġie rrapportat li qal l-ex-mexxej Sovjetiku Mikhail Gorbachev fl-istampa internazzjonali, proprju f'dawn il-ġranet meta kien qiegħed jikkummenta wara l-mewt tal- Qdusija Tiegħu il-Papa.

Li hu veru u żgur huwa l-fatt li l-Papa li ħalliena nhar is-Sibt kien responsabbli għat-twaqqigħ ta' ħafna ħitan, mhux biss dak ta' Berlin.

Nistgħu ngħidu b'konvinzjoni li l-Papa Ġwanni Pawlu II waqqa' l-ħajt li jifred il-fidi Nisranija minn dik Musulmana u minn dik Lhudija.

Kisser il- ħajt li jifred pajjiżi għonja minn dawk foqra.

Kisser il-preġudizzju storiku bejn l-Orjent u l-Oċċident.

B'umilta` kbira hu talab skuża għall-iżbalji li setgħu saru fl-imgħoddi, anke fil-qasam reliġjuż, waqt li ħafer lil min seta' għamel ħsara lir- reliġjon Nisranija.

Id-dedikazzjoni assoluta tiegħu għall-ksib tal-paċi kull fejn hemm konflitti u għawġ serviet ta' l-akbar eżempju għall-mexxejja tal-pajjiżi, anke dawk kbar u potenti.

Il-ġieħ li qed jagħtuh il-mexxejja kollha tad-dinja, bla ebda eċċezzjoni, huma ta' liema reliġjon huma, jixhed bla ebda dubju ta' xejn l-istima kbira li jgawdi f'kull rokna tad-dinja.

Wieħed jista' jgħid li l-istess umilta` tiegħu tatu s-saħħa morali li l- personalita` immensa tiegħu tgawdi fid-dinja kollha.

Nemmen ukoll b'konvinzjoni sħiħa li għalina l-politiċi kien fonti ta' ispirazzjoni bid- dedikazzjoni tiegħu lejn il-batut, il-fqir, il-marid u l-emarġinat.

Saħansitra ħafer lil min ittanta jtemmlu ħajtu.

Uħud minna kellna x-xorti kbira li niltaqgħu miegħu f'dan il-bini fiż-żewġ okkażjonijiet li ġie f'pajjiżna u ma stajniex ma nkunux imqanqlin u ispirati mill-preżenza tiegħu fostna.

Iż-żewġ żjarat tiegħu f'Malta ħallew effett kbir ma' dawk li kellhom ix-xorti li jiltaqgħu miegħu.

Kliemu għadu jidwi f'widnejna bl-imħabba li kellu u li dejjem wera għal pajjiżna.

Ma nistgħux ninsew il-laqgħa kbira li saret f'Ruma ħames snin ilu għall- parlamentari mid-dinja kollha, fl-okkażjoni tal-Ġublew għall-mexxejja ta' gvernijiet, membri parlamentari u politiċi.

Kien proprju f'dik l-okkażjoni li fuq talba ta' diversi nies ġejjin minn oqsma differenti tal-ħajja, il- Papa nnomina lil St Thomas More bħala l-patrun tal-membri parlamentari u ta' dawk fid-dinja tal-ħajja politika.

Inċidentalment St Thomas More innifsu kien membru parlamentari fl-1504 u nħatar ukoll Speaker tal-House of Commons fis-sena 1523.

F'Ruma flimkien ma' kollegi minn pajjiżi oħra stajna nisimgħu d-diskors imħeġġeġ tal-Papa li tant ħalla effett f'oqsma parlamentari u politiċi tad- dinja.

Fost affarijiet oħra, niftakruh jgħid li l-involviment fil-ħajja politika għandu jidher li jkun bħala servizz għall-oħrajn u mhux eżerċizzju għar-rebħ tal-voti.

Fakkarna wkoll illi r-responsabbiltajiet fil-ħajja politika għandhom jiġu minn vokazzjoni tassew ġenwina.

Id-delegazzjoni mill-Parlament Malti li jien kelli l-unur immexxi, kienet tassew sodisfatta u kuntenta partikolarment meta l-President ta' Malta ta' dak iż-żmien hu ġie magħżul biex jaqra waħda mil-lezzjonijiet fil-quddiesa li saret fi Pjazza San Pietru f'dik l-okkażjoni għall-parlamentari mid- dinja kollha.

Il-mewt ta' Papa hekk kbir tnikkitna lkoll u tnissel fina sens profond ta' dwejjaq.

Fl-istess ħin inħoss li għandna nroddu ħajr lil Alla ta' dan il- pontifikat twil li ħalla tant frott u żgur li se jkompli jservi ta' ispirazzjoni għalina lkoll.

Għalhekk il-Kamra tad-Deputati tal-Parlament Malti, bl-iktar mod solenni, tagħti ġieħ lill-Papa Ġwanni Pawlu II fl- okkażjoni tal-mewt tiegħu.

Issa nitlob lill-Onor.

Membri biex iqumu ħalli flimkien nagħmlu minuta silenzju.

Fis-6.49 p.m. il-Kamra osservat minuta silenzju.

MR SPEAKER: Il-Kamra hija aġġornata għal nhar it-Tnjen, 11 ta' April, 2005 fis-6.00 p.m. b'aġenda li tiġi kkomunikata aktar tard.

Nirringrazzjakom.

Fis-6.50 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SISTEMA TA' ENERĠIJA SOLARI

L-ONOR.

NOEL FARRUGIA staqsa lill-Prim Ministru u Ministru tal- Finanzi: Jista' il-Prim Ministru jgħid kemm dipartimenti tal-gvern matul dawn l-aħħar ħames snin qalbu għal sistema ta' enerġija solari?

Liema huma dawn id-dipartimenti u kemm ġiet tiswa l-bidla?

ONOR.

LAWRENCE GONZI: It-tweġiba hija fin-negattiv, kemm għall-uffiċċju tal-prim ministru kif ukoll għall-ministeru tal-finanzi.

OPM - KIRI TA' KAROZZI

L-ONOR.

NOEL FARRUGIA staqsa lill-Prim Ministru u Ministru tal- Finanzi: Jista' il-Prim Ministru jgħid matul l-2004 kemm karozzi nkrew mill- uffiċċju tal-prim ministru, dipartimenti u entitajiet li jaqgħu taħtu?

X'kienet l-ispiża għal dawn il-kirjiet, inkluż l-ispiża tal-fuel?

ONOR.

LAWRENCE GONZI: L-informazzjoni se titpoġġa fuq il-mejda tal-Kamra ma l-ewwel opportunita' li jkolli.

PRODOTT GROSS DOMESTIKU

L-ONOR.

EVARIST BARTOLO staqsa lill-Prim Ministru u Ministru tal- Finanzi: Jista' il-Prim Ministru jgħid x'kien il-prodott gross domestiku fis-snin 1999, 2000, 2001 u 2002 u jispjega x'ikkontribwixxa biex kull sena tela' jew niżel?

F'liema qasam tela' u niżel?

Jista' jgħid x'kien il- prodott gross domestiku meta mqabbel mal-medja ta' l-Unjoni Ewropea mill- 1999 sa l-2002?

ONOR.

LAWRENCE GONZI: Nirriferi lill-Onor.

Interpellant għat-tweġiba ta' mistoqsija parlamentari 11362.

PRODOTT GROSS DOMESTIKU

L-ONOR.

EVARIST BARTOLO staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 10711 u jgħid x'kien il-prodott gross domestiku fis-snin 1999, 2000, 2001 u 2002 u jispjega x'ikkontribwixxa biex kull sena tela' jew niżel?

F'liema qasam tela' u niżel?

Jista' jgħid x'kien il-prodott gross domestiku meta mqabbel mal-medja ta' l-Unjoni Ewropea mill-1999 sa l-2002?

ONOR.

LAWRENCE GONZI: Nirriferi lill-Onor.

FONDI MGĦODDIJA MILL-UE

L-ONOR.

GEORGE VELLA staqsa lill-Prim Ministru u Ministru tal- Finanzi: Jista' il-Prim Ministru jgħid kemm ġew fondi mill-Unjoni Ewropea matul l-2004?

Jista' jagħti breakdown ta' kemm minnhom huma grants u kemm minnhom huma project-related?

Jista' jgħid għal liema proġetti ġew earmarked u jagħti l-ammont ta' kull proġett?

Fl-istess ħin jista' jgħid kemm flus kellha tibgħat Malta lill-Unjoni Ewropea bħala own resources u jagħti breakdown tagħhom?

Jista' jgħid ukoll pajjiżna kemm ħallas aktar matul l-2004 biex importa mill-Unjoni Ewropea affarijiet bħal ċereali, zokkor, prodotti tal-laħam, prodotti tal-ħalib u prodotti ta' tadam semi proċessat u prodotti oħra?

Jista' jgħid x'ammont ta' flus kellna noħorġu biex inkunu nistgħu nieħdu l- flus allokati għall-proġetti li konna intitolati għalihom mill-Unjoni Ewropea?

ONOR.

LAWRENCE GONZI: L-informazzjoni mitluba se titpoġġa fuq il-mejda tal-Kamra ma' l-ewwel opportunita' li jkolli.

STATISTIKA TAL-QGĦAD

L-ONOR.

EVARIST BARTOLO staqsa lill-Prim Ministru u Ministru tal- Finanzi: Fid-dawl li fl-aħħar statistika ta' l-uffiċċju nazzjonali ta' l- istatistika ngħataw dawn iċ-ċifri dwar il-qgħad:

| |Nov.20|Dec.20|Jan.20| | |04 |04 |05 | |Part 1 | | | | | |7353 |7390 |7409 | |Part 2 | | | | | |772 |713 |771 | |Total | | | | |registering (1|8125 |8103 |8180 | |and 2) | | | | |New | | | | |registrands |---- |1342 |1741 | |under part 1 | | | | |during the | | | | |month | | | |

Kif wieħed jispjega li f'Novembru 2004 kien hemm 8,125 qegħda u kien hemm ukoll 3,083 (1,342+1,741) reġistrazzjoni ġdida bejn Diċembru u Jannar u sadanittant dawk qegħda baqgħu jidhru bħala 8,180?

Jikkonferma li madwar 3,028 ma komplewx jirreġistraw?

Jistgħu jiġu spjegati dawn iċ-ċifri?

ONOR.

LAWRENCE GONZI: L-uffiċċju nazzjonali ta' l-istatistika jaħdem l- istatistika tal-qgħad billi maċ-ċifra tal-qgħad tax-xahar n, tiżdied iċ- ċifra ta' dawk li jkunu bdew jirreġistraw għax-xogħol fix-xahar n + 1 u minn dan it-total jitnaqqas l-ammont ta' nies li jkunu bdew jaħdmu jew li ma jkunux baqgħu jirreġistraw fix-xahar n + 1.

Mela biex naħdmu fuq ċifri attwali ta' nies li kienu qed jirreġistraw f'part 1 irridu naħdmu hekk:

Nies qegħda f'Diċembru 2004 – 7,390; numru li żdied f'Jannar 2005 – 1,741; ġew impjegati jew ma baqgħux jirreġistraw f'Jannar 2005 - 1,722; ergo nies qegħda f'Jannar 2005 – 7,409.

INVESTIGAZZJONI TA' INĠUSTIZZJI - KUMPENS

L-ONOR.

JOSE' HERRERA staqsa lill-Prim Ministru u Ministru tal- Finanzi: Jista' il-Prim Ministru jikkonferma li wara li skada t-terminu tal- kummissjoni għall-investigazzjoni ta' inġustizzji, il-gvern ħareġ estimi sussidjarji konċernanti kumpens li kien ġie rakkmandat mill-istess kummissjoni?

Jista' jgħid kemm hu dan l-ammont u min huma n-nies li ġew debitament ikkumpensati u jagħti dettalji?

ONOR.

LAWRENCE GONZI: Wara li skada t-terminu tal-kummissjoni għall- investigazzjoni ta' inġustizzji, ingħata kumpens li jammonta għal Lm376,039 lill-111 persuna.

Ma nħossx li hija etika li nagħti l-ismijiet ta' dawn il- persuni u kemm tħallsu kull wieħed.

Biex tħallas dan l-ammont ma kienx hemm bżonn li jinħarġu estimi sussidjarji.

PENSJONANTI TAL-PUBLIC LOTTO

L-ONOR.

CHRIS AGIUS staqsa lill-Prim Ministru u Ministru tal- Finanzi: Jista' il-Prim Ministru jgħid jekk dawk il-ħaddiema li daħlu mal- gvern qabel l-1979 u kienu mpjegati mal-public lotto u li fl-1984 bdew jitqiesu bħala self-employed, humiex intitolati għas-somma meta jispiċċaw mix-xogħol?

ONOR.

LAWRENCE GONZI: Id-dipartiment tal-lottu pubbliku qatt ma kellu mpjegati li daħlu mal-gvern qabel l-1979 u li bdew jitqiesu bħala self- employed fl-1984.

GĦAWDEX - BIĊĊERIJA

L-ONOR.

NOEL FARRUGIA staqsa lill-Ministru għal Għawdex: Tista' il- Ministru tgħid kemm ilha magħluqa l-biċċerija ta' Għawdex u kemm hu n-numru ta' bhejjem li nqatlu Malta?

X'inhi l-pożizzjoni tal-ministeru dwar il- biċċerija ta' Għawdex?

ONOR.

GIOVANNA DEBONO: Il-ministeru qiegħed jagħmel upgrading tal- biċċerija ta' Għawdex biex din tkun tista' terġa' tibda titħaddem u nista' ngħid li kemm ilha wieqfa l-biċċerija f'Għawdex inqatlu 4,399 majjal u 1,141 ċanga.

GĦAWDEX - LIVESTOCK

L-ONOR.

NOEL FARRUGIA staqsa lill-Ministru għal Għawdex: Tista' il- Ministru tinformana x'wassal biex il-produzzjoni tal-livestock niżlet minn Lm455,000 għal Lm155,000 matul ix-xhur ta' Lulju, Awissu u Settembru 2004?

X'miżuri qed jieħu l-ministeru biex jipproteġi r-raħħala Għawdxin li sofrew dan it-telf ta' flus?

ONOR.

GIOVANNA DEBONO: F'Għawdex kien hemm tnaqqis fil-qatla tal-majjal u ċanga fil-perjodu Lulju, Awissu u Settembru 2004 meta mqabbel ma' l-istess perjodu fl-2003 u dan minħabba li l-qatla tal-bhejjem kienet qed issir fil- biċċerija ta' Malta.

It-tnaqqis fil-qatla ta' broilers skond iċ-ċifri maħruġa mill-uffiċċju nazzjonali ta' l-istatistika, tvarja minn żmien għal ieħor iżda ma jidhirx li l-problema hija limitata għal Għawdex.

Il-gvern qiegħed jindirizza l- problema permezz ta' għajnuna biex is-settur jiġi ristrutturat.

GĦAWDEX - PRODUZZJONI TA' TJUR U BHEJJEM

L-ONOR.

NOEL FARRUGIA staqsa lill-Ministru għal Għawdex: Fid-dawl tal-fatt li l-produzzjoni tat-tjur u l-bhejjem fil-gżira qiegħda dejjem tonqos sostanzjalment, tista' il-Ministru tinformana x'inhi l-istrateġija attwali tal-ministeru sabiex tingħeleb din il-kriżi serja fil-gżira ta' Għawdex?

ONOR.

GIOVANNA DEBONO: Il-qatla tal-majjal u ċ-ċanga mrobbija f'Għawdex baqgħet bejn wieħed u ieħor l-istess, iżda jidher li kien hemm tnaqqis fil- qatla tal-broilers li skond ċifri maħruġa mill-uffiċċju nazzjonali ta' l- istatistika ma' jidhirx li hija problema limitata għall-gżira ta' Għawdex.

Il-gvern qiegħed jindirizza l-problema permezz ta' għajnuna biex is-settur jiġi ristrutturat.

PITKALIJA – GRADING/PACKING

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: Jista' il-Ministru jpoġġi fuq il-mejda tal-Kamra kopja tar- regoli tal-grading u l-packing li jridu jkunu konformi magħhom il-bdiewa meta jdaħħlu l-bejgħa fil-pitkalija ċentrali?

ONOR.

GEORGE PULLICINO: Ir-regoli tal-grading u l-packing li jridu jkunu konformi magħhom il-bdiewa meta jdaħħlu l-bejgħa fil-pitkalija ġew pubblikati permezz ta' l-avviż legali nru.

241 tas-sena 2003.

DOMUS ROMANA

L-ONOR.

NOEL FARRUGIA staqsa lill-Ministru għat-Turiżmu u Kultura: Jista' il-Ministru jinformana kemm sewa r-restawr ta' Domus Romana u kemm ħa żmien biex isir?

ONOR.

FRANCIS ZAMMIT DIMECH: Ir-restawr ta' Domus Romana li nbeda fl- 2002 ġie jiswa Lm182,753.

RESTAWR TA' SITI STORIĊI

L-ONOR.

NOEL FARRUGIA staqsa lill-Ministru għat-Turiżmu u Kultura: Jista' il-Ministru jikkonsidra li jżid aktar ix-xogħol ta' restawr u tindif ta' siti storiċi fir-Rabat?

Fid-dawl tal-fatt li mill-miljun turist li jżuru l-gżejjer tagħna madwar 800,000 minnhom iżuru r-Rabat u l-Imdina, jista' il-ministeru jniedi programm ta' xogħlijiet issa li spiċċa x-xogħol ta' restawr f'Villa Rumana?

ONOR.

FRANCIS ZAMMIT DIMECH: Il-ministeru jqis il-lokalitajiet tar-Rabat u l-Imdina bħala żewġ lokalitajiet li jgħollu l-livell tal-prodott turistiku u se nippreparaw pjan li jelenka b'mod priorizzat ix-xogħlijiet li jridu jsiru f'dawn il-lokalitajiet.

Pjani simili se jsiru għal żoni turistiċi oħra.

RAĦAL ĠDID - SKOLA PRIMARJA

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jara li siġra li hemm fl-entratura ta' l-iskola primarja Santa Monika, f'Raħal Ġdid, kantuniera bejn Triq Santa Monika u Triq San Ġużepp, tinqala' minħabba li qed tagħmel ħsara lill-istudenti ta' l-istess skola?

ONOR.

LOUIS GALEA: It-taqsima tal-ġardinara tad-diviżjoni qed tieħu ħsieb dan il-każ.

ĦAMRUN - SKOLA PRIMARJA DUN ĠORĠ PRECA

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'passi ħadet il-fondazzjoni għall-iskejjel t'għada dwar supply ta' dawl għall-iskola primarja B, Dun Ġorġ Preca, fil-Ħamrun?

Jista' jgħid ukoll meta se jitwaħħlu r-railings li kienu ġew mitluba s-sena li għaddiet qabel ma jkun tard wisq?

ONOR.

LOUIS GALEA: Il-fondazzjoni għall-iskejjel t'għada għamlet stallazzjoni ta' l-elettriku fl-imsemmija skola kif ukoll bniet substation ġdid fl-inħawi ta' l-iskola.

Jonqos issa li l-Enemalta tqiegħed l-apparat ta' l-elettriku fis-substation biex fl-iskola jkun hemm kurrent qawwi biżżejjed għal ħteġijiet ġodda taż-żewġ skejjel li flimkien jifformaw il- bini kollu ta' dan il-kumpless.

Il-fondazzjoni tinsab informata li l- Enemalta ppjanat li tkun lestiet ix-xogħol kollu meħtieġ sa nofs Mejju 2005.

Dwar it-tieni parti tal-mistoqsija, informat ukoll li dan ix-xogħol huwa wieħed minn diversi xogħlijiet u proġetti oħra li l-fondazzjoni għall- iskejjel ta' għada qiegħda tikkonsidra li tagħmel u li għalihom irid isir programm biex dawn isiru fuq perjodu ta' żmien.

ĦAMRUN - SKOLA PRIMARJA DUN ĠORĠ PRECA

L-ONOR.

CARMELO ABELA staqsa lill-Ministru għal Investiment, Industrija u Teknoloġija ta' l-Informazzjoni: Jista' il-Ministru jgħid x'passi ħadet l-Enemalta sabiex is-sitwazzjoni tas-supply ta' l-elettriku fl-iskola primarja B, Dun Ġorġ Preca, Ħamrun tiġi rranġata?

Jista' jgħid ukoll meta l-Enemalta kienet informata b'din is-sitwazzjoni?

ONOR.

AUSTIN GATT: F'Ġunju tas-sena 2004, il-fondazzjoni għall-iskejjel ta' għada għaddiet kamra lill-Enemalta biex din tkun tista' tintuża bħala substation biex tiġi estiża t-talba għall-elettriku.

Ix-xogħol kien inbeda f'Lulju 2004 u kien ġie interrot minħabba xogħlijiet oħra.

Huwa mistenni li x-xogħlijiet neċessarji jitlestew sa l-aħħar ta' April ta' din is-sena.

ADT - IMPJEGAT

L-ONOR.

CARMELO ABELA staqsa lill-Ministru għall-Iżvilupp Urban u t- Toroq: Jista' il-Ministru jgħid meta bdiet tiġi mqabbda taħdem ma' l- awtorita' dwar it-trasport persuna li dettalji dwarha qed jintbagħtu separatament u x'xogħol qed tagħmel?

ONOR.

JESMOND MUGLIETT: Tweġiba tingħata f'seduta oħra.

ENEMALTA – UNACCOUNTED FOR UNITS

L-ONOR.

SILVIO PARNIS staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hu l-persentaġġ ta' units ta' enerġija elettrika li joħorġu mill-power stations u li eventwalment ħadd ma jħallas għalihom?

X'qed isir biex jonqos dan it-telf??

ONOR.

AUSTIN GATT: Iċ-ċifra ta' unaccounted for units hija 17.8%, skond l-audited accounts għas-sena li għalqet fit-30 ta' Settembru 2003 u nista' ngħid li l-Enemalta qed tieħu miżuri biex tnaqqas din iċ-ċifra, fosthom aktar spezzjonijiet tal-meters u aktar kontrolli biex tkun ċerta li jonqsu żbalji fil-billing.

L-Enemalta anke qed tippjana li tintroduċi sistema ta' automatic meter reading fi żmien qasir biex tkompli tnaqqas mill-unaccounted for units.

GAS PIPELINE

L-ONOR.

SILVIO PARNIS staqsa lill-Ministru għall-Investiment, Industrija u Teknoloġija ta' l-Informazzjoni: Billi hemm diskussjonijiet bejn l-Italja, il-Libja u l-Unjoni Ewropea dwar medda ta' gas pipeline li jista' ikun ta' interess u benefiċċju għall-qasam ta' l-enerġija f'pajjiżna, jista' il-Ministru jgħid jekk sarux jew kienx hemm xi attentat min-naħa tal-gvern biex forsi Malta tkun tista' tiġi inkluża f'dan l- investiment?

ONOR.

AUSTIN GATT: Nitlob lill-Onor.

Interpellant jindirizza l- mistoqsija tiegħu lill-ministru konċernat.

QUALITY SERVICE CHARTER

L-ONOR.

SILVIO PARNIS staqsa lill-Ministru għall-Kompetittivita' u Komunikazzjoni: Jista' il-Ministru jinforma lill-Kamra fiex wasal iċ- charter tal-konsumatur li kien qiegħed jiġi ppreparat mill-amministrazzjoni preċedenti?

ONOR.

ĊENSU GALEA: Il-proċess biex isir quality charter fid-diviżjoni tal-konsumatur u kompetizzjoni nbeda fl- 2004.

L-ewwel ma nbdiet il- proċedura kienet fid-direttorat ta' l-operations u f'dak ta' l- informazzjoni u servizz għall-klijent.

Dan il-quality service charter hu mistenni li jiġi attwat lejn l-aħħar ta' Ġunju jew għal bidu ta' Lulju 2005.

WIED IŻ-ŻURRIEQ - ARBLI TAD-DAWL

L-ONOR.

SILVIO PARNIS staqsa lill-Ministru għall-Investiment, Industrija u Teknoloġija ta' l-Informazzjoni: Billi f'Wied iż-Żurrieq hemm arbli tad-dawl imsadda u perikolużi, jista' il-Ministru jgħid jekk hemmx xi ħsieb li dawn jiġu mibdula?

ONOR.

AUSTIN GATT: Minn investigazzjoni li saret jirriżulta li hemm madwar 11-il arblu lesti li jinqalgħu hekk kif jitneħħew il-wires ta' entita' oħra.

WIED IL-GĦAJN - VULTAĠĠ BAXX

L-ONOR.

SILVIO PARNIS staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hi reali l-problema ta' vultaġġ baxx f'Wied il-Għajn?

X'qiegħed isir biex din il-problema tiġi solvuta?

ONOR.

AUSTIN GATT: Il-problema ta' vultaġġ baxx diġa' ġiet mistħarrġa u għalhekk ġew proposti substations fi Triq is-Sajjieda/Triq il-Gandoffli, Triq is-Silla (kantuniera ma' Triq il-Ħamrija), Triq Ta' Gidwet, Triq Tal- Buttar, St. Thomas Bay u xogħol ieħor ta' infurzar tas-sistema ta' vultaġġ baxx.

Substation waħda diġa' ġiet ikkummissjonata u waħda oħra qed tinbena, waqt li tnejn oħra jkunu jistgħu jitlestew hekk kif ikunu solvuti xi problemi konnessi ma' l-art fejn iridu jinbnew.

Hemm pjan għall-bini ta' substation oħra iżjed 'il quddiem.

KUNSILLI LOKALI - TWAĦĦIL TA' BOZOZ

L-ONOR.

SILVIO PARNIS staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'talbiet pendenti hemm mill-kunsilli lokali biex jitwaħħlu bozoz?

Jista' jagħti risposta raħal b'raħal u jagħti l-isem tat-triq f'kull każ?

Kemm hu n-numru totali ta' dawn il-każi?

Kemm minn dawn it-talbiet ġew sodisfatti mill-5 ta' Settembru 1998 sal-lum?

ONOR.

AUSTIN GATT: L-informazzjoni mitluba se tingħata separatament fi tliet dokumenti li se npoġġi fuq il-mejda tal-Kamra ma' l-ewwel opportunita' li jkolli, liema dokumenti juru t-talbiet magħmula mill- kunsilli lokali biex l-Enemata tapprova x-xogħol li jkun se jagħmel il- kunsill lokali; il-lampi stallati sas-sena 1999; u dawk li ma kenux saru minħabba d-devoluzzjoni u huma mmarkati bħala cancelled.

MALTA EMPLOYEES SPORTS ASSOCIATION

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari 10769, jista' il-Ministru jgħid x'wassal biex ikun hemm bidla meta l-ministri preċedenti qatt ma rraġunaw b'dan il-mod?

ONOR.

LOUIS GALEA: Il-Malta employees sports association hija ente mhux governattiva, awtonoma u bl-istatut u l-amministrazzjoni tagħha.

Ir- relazzjoni tal-ministeru responsabbli għall-isports ma' din l-assoċjazzjoni għandha tkun fuq l-istess livell tar-relazzjonijiet ma' assoċjazzjonijiet sportivi oħra.

AFM - REKLUTI

L-ONOR.

CARMELO ABELA staqsa lill-Prim Ministru u Ministru tal- Finanzi: Jista' il-Prim Ministru jgħid meta se terġa' issir sejħa għal rekluti fl-armata?

Kemm hu n-numru totali ta' nies fl-armata?

Kemm hemm vakanzi f'kull rank?

ONOR.

LAWRENCE GONZI: Fil-21 ta' Marzu 2005 bdew l-ingaġġ tagħhom 30 suldat ġdid fl-armata, għalhekk ma jidhirx li hu possibbli li jsir reklutaġġ ieħor qabel jgħaddi ċertu żmien.

In-numru totali ta' nies fl-armata bħalissa huwa 1,609 filwaqt li n-numru ta' vakanzi f'kull rank huwa dan:

|Kurunell | 1| |Logutenent kurunell | 1| |Maġġuri | 8| |Kaptani | 1| |Logutenenti | 23 | |Warrant officers | 44 | |Sergeants/staff |102 | |sergeants | | |Bombardiers/lance |119 | |bomb. | | |Gunners |241 |

BORMLA - REĠISTRAZZJONI GĦAX-XOGĦOL

L-ONOR.

STEFAN BUONTEMPO staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid għaliex persuna li dettalji dwarha qed jintbagħtu separatament, mhix qed titħalla tirreġistra għax- xogħol?

ONOR.

LOUIS GALEA: Il-persuna msemmija kienet qed tirreġistra fuq l-ewwel parti u għalhekk ġiet mitluba tattendi għal job search seminar biex tiġi mgħejjuna titħarreġ u ssib xogħol skond skemi tal-korporazzjoni tax-xogħol u taħriġ.

Il-persuna msemmija rrifjutat li tagħmel dan u għaldaqstant ġiet maqtugħa minn fuq ir-reġistru.

STA.

LUĊIJA - AKKOMODAZZJONI SOĊJALI

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid x'qed iżomm lid-dipartiment għall-akkomodazzjoni soċjali milli jibgħat il-file number lil persuna li dettalji dwarha qed jintbagħtu separatament?

Meta mistennija ssir spezzjoni fil-fond indikat?

ONOR.

DOLORES CRISTINA: L-applikazzjoni tal-persuna indikata li saret fit-2 ta' Marzu 2005 qed tiġi pproċessata.

BIRGU - FOND POSSESSION AND USE

L-ONOR.

STEFAN BUONTEMPO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid jekk il-fond li dettalji dwaru qed jintbagħtu separatament, huwiex milqut mil-liġi dwar possession and use?

ONOR.

TONIO BORG: Ninsab informat li t-tweġiba hi fl-affermattiv.

Il- fond imsemmi ġie esproprjat taħt it-titolu ta' pussess u użu permezz ta' dikjarazzjoni tal-gvernatur tat-23 ta' Settembru 1949.

BIRGU - CARE & REPAIR

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid meta l-awtorita' tad-djar se tibgħat il-ħaddiema tagħha fil-fond li dettalji dwaru qed jintbagħtu separatament, sabiex il-persuna konċernata tibbenefika mis-servizz tal-care & repair?

ONOR.

DOLORES CRISTINA: Ninsab informata li l-awtorita' tad-djar irċeviet l-ittra bid-dettalji tal-persuna li għamel riferenza għaliha l- Onor. Interpellant fis-7 ta' Marzu 2005, jiġifieri fl-istess ġurnata li saret din il-mistoqsija.

Ninsab informata wkoll li fi żmien qasir l-awtorita' mistennija tagħmel spezzjoni biex tivverifika jekk din il-persuna tistax tibbenefika taħt l- inizjattiva tal-care and repair.

PERSUNI BARRA FUQ PLEDGE

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħarraf lill-Kamra kemm hu l-għadd ta' persuni li jinsabu barra fuq pledge?

ONOR.

TONIO BORG: Ninsab informat li ma tinżammx statistika fir-reġistru tal-qorti dwar l-informazzjoni mitluba.

SENTENZA TA' ĦABS SOSPIŻA

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħarraf lill-Kamra kemm hawn persuni barra fuq sentenza ta' ħabs sospiża u reġgħu ttellgħu l- qorti għal reat ieħor?

ONOR.

INVESTIMENT MILL-GVERN MALTI

L-ONOR.

ADRIAN VASSALLO staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hu l-valur ta' l-investiment li għamel il-Gvern Malti permezz ta' l-MDC, l- MGI, il-MIMCOL u entitajiet oħra?

Kemm minn dan l-investiment sar fl- aħħar sentejn?

ONOR.

AUSTIN GATT: L-informazzjoni mitluba mill-Onor.

Interpellant tinsab f'appendiċi F ta' l-estimi ġenerali għas-snin 2003 u 2004 u f'appendiċi I fl-estimi ġenerali għas-sena 2005, liema dokumenti diġa' ġew impoġġija fuq il-mejda tal-Kamra.

TA' QALI ACTION PLAN

L-ONOR.

ADRIAN VASSALLO staqsa lill-Ministru għall-Affarijiet Rurali u Ambjent: Jista' il-Ministru jgħid f'liema stadju wasal il-proġett għall-iżvilupp ta' crafts village modern f'Ta' Qali wara li kien imxandar id-dokument magħruf bħala Ta' Qali action plan fi Frar 2000 u wara li l- awtorita' ta' l-ippjanar kienet xandret id-dokument Ta' Qali crafts village development brief fi Frar 2001?

ONOR.

GEORGE PULLICINO: Nitlob lill-Onor.

Interpellant jagħmel din il- mistoqsija lill-ministru konċernat.

TALBIET TA' ESTRADIZZJONI

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm saru talbiet ta' estradizzjoni f'dawn l-aħħar ħames snin?

Kemm minnhom ġew milqugħa?

Minn liema pajjiż saru u ta' liema nazzjonalita' hi l-persuna li dwarha saret it-talba?

ONOR.

TONIO BORG: Filwaqt li nirriferi lill-Onor.

Interpellant għat- tweġibiet għall-mistoqsijiet parlamentari 3722, 5712 u W117, ninsab informat illi minn Settembru ta' l-2004 'il hawn ma sarux talbiet ta' estradizzjoni.

MIC - GĦOTI TA' FONDI

L-ONOR.

ADRIAN VASSALLO staqsa lill-Ministru ta' l-Affarijiet Barranin: Jista' il-Ministru jgħid kemm ingħataw fondi minn sorsi lokali u barranin lill-Malta-EU information centre minn meta twaqqaf sal-lum?

Minfejn ħarġu l-fondi u kif intnefqu?

ONOR.

MICHAEL FRENDO: Nixtieq ninforma lill-Onor.

Interpellant li bejn l- 1999 u l-2004 il-Malta-EU information centre kien ipprovdut b'fondi minn sorsi lokali u minn sorsi barranin kif indikat fit-tabella li ser titqiegħed fuq il-mejda tal-Kamra meta jerġa' jaġġorna l-parlament.

Dawk lokali nħarġu mill-fond konsolidat, filwaqt li dawk barranin mill- istituzzjonijiet ta' l-Unjoni Ewropea.

FABBRIKI ĠODDA

L-ONOR.

STEFAN BUONTEMPO staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11128 u jgħid kemm mistennija jiftħu fabbriki ġodda għall-kumplament ta' din is-sena?

Kemm mistennija jimpjegaw nies?

F'liema qasam huma dawn il-fabbriki?

ONOR.

AUSTIN GATT: Jien informat li mill-proġetti li ġew approvati, minbarra dawk li diġa' bdew joperaw, huwa mistenni li matul il-bqija ta' l- 2005 jiftħu mill-inqas 27 fabbrika ġdida.

Mill-business plans sottomessi lill-Malta Enterprise huwa stmat li bejniethom se jħaddmu madwar 900 persuna fi żmien tliet snin.

Dawn il-fabbriki ser ikunu involuti f'dawn is-setturi:

|Riċerka u żvilupp | 1 | |Għamara u xogħol ta' | 2 | |l-injam | | |Transport equipment | 1 | |Metall | 4 | |Electrical equipment | 2 | |Printing | 4 | |Plastic injection | 3 | |Food & beverages | 2 | |Farmacewtika | 4 | |Software development | 1 | |Non metallic | 1 | |Data management | 1 | |Industrial laundry | 1 |

QTUGH TAD-DAWL U L-ILMA

L-ONOR.

STEFAN BUONTEMPO staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm- il meter tad-dawl u l-ilma kellhom is-servizz maqtugħ mill-Enemalta u mill- korporazzjoni għas-servizzi ta' l-ilma minħabba li ma tħallsux il-kontijiet fis-snin 2000, 2001, 2002, 2003 u 2004?

Jista' jgħid xahar b'xahar kemm kienu din is-sena u f'liema lokalitajiet?

ONOR.

AUSTIN GATT: Ninforma lill-Onor.

Interpellant li risposta tingħata f'xi seduta oħra.

UŻU TA' CHLORINE U CHLORINE DIOXIDE

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jipprovdi breakdown ta' l-ammonti ta' chlorine u chlorine dioxide li ntużaw bħala bioċidi mill-power stations tal-Marsa u Delimara matul l-1990 sa l-2004?

ONOR.

AUSTIN GATT: Jien informat li tipikament 26 tunnellata ta' chlorine kienu jintużaw kull sena mindu bdiet taħdem il-power station ta' Delimara fl-1992 sa l-aħħar tas-sena 2002, waqt li minn Marzu 2003 sa Diċembru 2004 beda jintuża chlorine dioxide bir-rata ta' 2.8 tunnellata fis-sena.

Bejn l-1990 u Ġunju ta' l-2000 fil-power station tal-Marsa kienu jintużaw xi 20 tunnellata chlorine kull sena.

Minn Ġunju ta' l-2000 beda jonqos l- użu tal-chlorine u bejn l-2001 u nofs l-2004 ma ntuża xejn chlorine għax kienu qed jiġu ttestjati prodotti oħra.

Minn nofs is-sena 2004 'il quddiem beda jintuża xi 13.8 kg ta' chlorine dioxide kuljum.

NITROGEN OXIDES

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jagħti breakdown ta' l-ammonti ta' nitrogen oxides li ħarġu bħala emissions mill- power stations tal-Marsa u Delimara matul is-snin 1990 u l-2004?

ONOR.

AUSTIN GATT: L-informazzjoni mitluba se titpoġġa fuq il-mejda tal- Kamra ma' l-ewwel opportunita' li jkolli.

VOLATILE ORGANIC COMPOUNDS

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jagħti breakdown ta' l-ammonti ta' volatile organic compounds li ħarġu bħala emissions mill-power stations tal-Marsa u Delimara matul l-1990 u l-2004?

ONOR.

AUSTIN GATT: Jien informat li l-ammonti ta' volatile organic compounds li joħorġu mill-power station tal-Marsa huma negliġibbli u ma jiġux imkejla.

DELIMARA - MONITORAĠĠ AMBJENTALI

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jinformana dwar x'monitoraġġ ambjentali qed isir fir-rigward tal-power station f'Delimara?

ONOR.

AUSTIN GATT: Jien informat li ċ-ċmieni tal-power station ta' Delimara huma mgħammra b'apparat li janalizza l-gas li jkun ħiereġ.

Il- gassijiet imkejjla huma NOx, SOx, CO, CO2 u O2 u wkoll il-particulates.

Hemm ukoll apparat simili fuq il-boilers bħala parti mis-sistema ta' kontroll ta' l-istess boilers fejn il-livell ta' CO, CO2 u O2 jiġi mkejjel biex jiġi ottimizzat il-proċess tal-ħruq.

L-emissions miċ-ċmieni jiġu wkoll iċċekkjati perjodikament permezz ta' apparat li jista' jinġarr u emissions għal ġol-baħar ukoll jiġu mkejla perjodikament u kampjuni jintbagħtu fl-laboratorji indipendenti biex jiġu analizzati.

FUEL GAS DESULPHURISATION

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jinformana dwar jekk hemmx ħsieb li tiġi implimentata teknoloġija ta' flue gas desulphurisation fir-rigward tal-power station ta' Delimara?

Jekk le, jista' jispjega għaliex u x'alternattivi qed jintużaw?

ONOR.

AUSTIN GATT: L-ammonti ta' sulphur oxides li tipproduċi power station jistgħu jiġu kontrollati jew billi jintuża żejt li jkun fih ammont inqas ta' sulphur jew billi jiġi mnaddaf il-gas li joħroġ miċ-ċumnija permezz ta' trattament apposta.

L-Enemalta temmen li huwa iktar ekonomiku li jiġi evitat il-produzzjoni ta' l-SOx milli jsiru investimenti sostanzjali f'apparat kapitali biex jitnaddaf il-gas li joħroġ miċ-ċumnija.

Għal dan il-għan l-Enemalta diġa' qed tuża żejt b'sulphur content ta' 1%.

Barra minn dan ikun hemm spejjez rikorrenti kbar biex titħaddem is-sistema tat-tindif u biex il-prodotti li jibqa' jitwarrbu b'mod li ma ssirx ħsara, apparti li apparat tat-tindif irid ukoll spazju sostanzjali u allura ftit li xejn jista' jiġi akkomodoat fil-power stations.

ĦAL FAR – ĦRUĠ TA' DRENAĠĠ

L-ONOR.

MARIO GALEA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'għamlet, jew x'inhi tagħmel, id-drainage section fi ħdan id-WSC biex twaqqaf il-ħsara kbira li qed issir f'Wied Żnuber, Ħal Far mid-drenaġġ li ħiereġ mill-fabbriki?

Għaliex l-impjant tad-drenaġġ tħalla jitkisser biex inqered u qed ikompli jinqered bid-drenaġġ wieħed mill-isbaħ widien ta' pajjiżna?

X'kumpens se jagħti l-gvern lil wieħed bidwi li sofra danni kbar minħabba dan il-leakage ta' drenaġġ li ilu jfur għal ġol-wied għal snin sħaħ?

ONOR.

AUSTIN GATT: Jien informat li t-taqsima tas-sewerage master plan (SMPU) fi ħdan id-diviżjoni tax-xogħlijiet kienet ħarġet żewġ sejħiet għal offerti għall-bini ta' pressure main u pumping station fi Frar u Awissu ta' l-2003.

Dan hu x-xogħol li hemm bżonn isir biex jinġabar id-drenaġġ fl- inħawi msemmija ħalli ma jibqax jiskula fil-wied.

Il-pressure main ta' madwar żewġ kilometri tlesta f'Novembru ta' l-2003.

Madankollu x-xogħol fuq il-pumping station ma setax jipproċedi minħabba li s-sit viċin tal-proġett ġie skedat mill-MEPA bħala special area of conservation f'Settembru ta' l-2003 u dan minkejja li t-tender għall-bini tal-pumping station ingħatat f'Awissu ta' l-istess sena u l-applikazzjoni kienet sottomessa lill-MEPA f'Diċembru ta' l-2002.

Minn Ottubru 2003 'il hawn ir-responsabbilta' ta' dan il-proġett għaddiet għand il-korporazzjoni għas-servizzi ta' l-ilma.

Sussegwentament il-MEPA talbet lill-KSI tagħmel studju ta' impatt ambjentali li għalih ħarġet talba għal kwotazzjonijiet.

Naturalment il-bini tal-pumping station ma jistax isir qabel ma jinħareġ il-permess mill-MEPA a bażi ta' l-imsemmi studju.

Mill-informazzjoni li għandha l-KSI l-impjant eżisenti nbena fis-snin '70 u ftit li xejn, jekk qatt, serva l-għanijiet tiegħu.

L-istrutturi ta' l- impjant illum huma fi stat irreparabbli u jixhdu nuqqas kbir ta' manutenzjoni.

Għaldaqstant kienet tkun spiża ħafna akbar li kieku wieħed kellu jerġa' jattiva l-impjant milli jsir il-proġett propost.

Il-korporazzjoni qatt ma kellha talba formali għal xi kumpens minn bdiewa f'dawk l-inħawi.

ŻEJTUN: TRIQ IL-BARRANI - TRAFFIC LIGHTS

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Peress li bi tweġiba għall-mistoqsija parlamentari 9437 tad-29 ta' Novembru 2004 il-ministeru ġie informat li x-xogħlijiet fil-proġett tat- traffic lights fi Triq il-Barrani, Żejtun kellhom jitlestew fi żmien ħames ġimgħat u li kienu se jiġu jiswew madwar Lm45,000, jista' il-Ministru ġentilment jispjega għaliex dik is-somma ta' Lm45,000 inqabżet bil-bosta?

Ma jidhirlux li l-qabża f'somma ta' Lm22,462 hi waħda esaġerata?

Jista' jgħid fiex intnefqet id-differenza bejn l-istima u s-somma attwali?

Fiex kien jikkonsisti x-xogħol għall-agrikoltura ta' madwar Lm1,462?

ONOR.

JESMOND MUGLIETT: It-tweġiba tingħata f'seduta oħra.

LOCAL PLAN GĦAN-NAĦA T'ISFEL TA' MALTA

L-ONOR.

MARIO GALEA staqsa lill-Ministru għall-Affarijiet Rurali u Ambjent: B'riferenza għall-mistoqsijiet parlamentari 1684, 2640 u 5262, jista' il-Ministru jgħid meta se jkunu lesti l-local plans għan-naħa t'isfel ta' Malta?

X'inhi r-raġuni għal dan id-dewmien esaġerat?

Għaliex s'issa kontinwament qed jingħataw dati differenti meta suppost għandhom jitlestew dawn il-local plans?

Huwa każ li dan id-dewmien hu minħabba prokrastinazzjoni tal-MEPA?

Jista' il-Ministru jinnota li peress li ċ- ċittadini tan-naħa t'isfel ta' Malta jħallsu l-istess taxxi bħal ċittadini oħra, bir-raġun jistennew dan is-servizz fil-ħin?

ONOR.

GEORGE PULLICINO: Ninsab informat li l-pjan għan-nofsinhar ta' Malta diġa' tressaq quddiem il-bord tal-MEPA u mistenni li jiġi approvat fis- seduta li jmiss.

Kulma jonqos huwa li jsir il-proċess ta' printing, internet, inputting fuq CDs u l-materjal kollu normalment assoċjat mal- varar ta' pjan lokali.

Huwa indikat li l-pjan jiġi varat għal ħabta tat- tieni gimgħa ta' April.

Id-data eżatta se titħabbar dalwaqt.

Ta' min jgħid li kien hemm numru ta' ostakli tekniċi u proċedurali li wasslu għal dewmien, iżda żgur mhux il-każ li wieħed jindika prokrastinazzjoni min-naħa ta' l-awtorita ta' Malta dwar l-ambjent u l- ippjanar.

Meta nqalgħu dawn id-diffikultajiet sar minn kollox biex jiġu megħluba fl-iqsar żmien possibbli.

In-natura tal-proċess minnu nnifsu tieħu ammont konsiderevoli ta' żmien u dan kien japplika għal kull pjan lokali li ħareġ s'issa u żgur li ma japplikax biss għall-pjan tan-nofsinhar ta' Malta.

Ta' min isemmi wkoll li dan kien l-aktar pjan lokali li għandu kunsilli lokali – 18 b'kollox.

Għalhekk wieħed jifhem ukoll li t-termini ta' konsultazzjoni kienu aktar wiesa'.

Tajjeb li l-Onor.

Interpellant jiftakar li l-ewwel pjan lokali li tlesta kien jikkonċerna ż-żona ta' Birżebbuġa u Marsaxlokk li tinsab fin-naħa t'Isfel ta' Malta.

L-ordni ta' kif jitlestew il-pjani lokali kienet ġiet stabilita qabel l-1998.

JOINT OFFICE - ĊNUS FUQ ARTIJIET

L-ONOR.

CHARLES MANGION staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm jinġabru flus fi ċnus fuq dawk l-artijiet li qabel kienu tal-knisja?

Jista' jgħid kemm ċnus mhux qegħdin jitħallsu u x'passi qed jittieħdu, jew beħsiebu jieħu, kontra dawk li ma ħallsux u li mhux qegħdin iħallsu?

ONOR.

TONIO BORG: Ninsab informat li l-uffiċċju konġunt li twaqqaf bl- iskop li jivverifika l-informazzjoni kollha dwar il-proprjeta' trasferita lill-gvern mill-entijiet ekklesjastiċi, għadu ma temmx il-funzjoni tiegħu.

Fil-fatt sal-lum id-dipartiment għadu qiegħed jirċievi mingħand l-entijiet ekklesjastiċi korrezzjonijiet li jinkludu żidiet jew tnaqqis ta' proprjeta' minn annex 8 u għal din ir-raġuni d-dipartiment ma jistax jipprovdi informazzjoni eżatta dwar kemm huma dovuti ċnus fuq artijiet li qabel kienu tal-knisja.

Madankollu l-uffiċċju konġunt qiegħed jagħmel l-aħjar li jista' biex jiġbor ċnus li mhux jitħallsu u fejn hemm ħtieġa jibgħat ittri uffiċċjali.

Dan qiegħed jagħti riżultati tajbin, kif jidher miċ-ċifri hawn taħt:

|Sena | Ammont|Arretrati | | | |Miġbura | |2002 |Lm350,227 | 14% | |2003 | | 28% | | |388,677 | | |2004 | | 47% | | |502,675 | |

ARTIJIET - FIDI TA' ĊENS

L-ONOR.

JOSEPH M. SAMMUT staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm hemm ċenswalisti li applikaw biex jifdu ċ-ċens ta' fejn joqogħdu mill-2002 sal- lum?

Kemm hu n-numru ta' ċenswalisti li fdew iċ-ċens mill-2002 sal-lum?

Kemm hu n-numru f'kull belt u raħal?

ONOR.

TONIO BORG: Ninsab informat li fil-każ tad-dipartiment ta' l- artijiet li beda jilqa` applikazzjonijiet għall-fidi ta' ċnus wara avviż legali 1002 ta' l-2004, s'issa applikaw 12 li minnhom infdew tnejn minn Raħal Ġdid.

Fil-każ ta' l-uffiċċju konġunt jien informat li taħt l-iskema ta' fidi ta' ċnus imħabbra fil-budget speech ta' Novembru 2001, id-dipartiment irċieva 3,688 applikazzjoni li minnhom s'issa ġew ipproċessati 2,280 kif qed jingħad hawn taħt:

*460 applikazzjoni huma invalidi;

*1,255 applikant ġew informati bil-prezz tal-fidi;

*255 applikant ieħor ġew informati li d-dipartiment għad irid jirċievi dokumentazzjoni;

*310-il applikazzjoni ġew finalizzati u sar il-kuntratt relattiv tal-fidi u tabella li turi l-lokalijiet tagħhom se titpoġġa fuq il-mejda tal-Kamra.

SIGURTA' SOĊJALI – KONTRIBUZZJONIJIET

L-ONOR.

JOSEPH M. SAMMUT staqsa lill-Ministru tal-Familja u Solidarjeta' Soċjali: Tista' il-Ministru tgħid jekk hux possibbli li persuna tkun tista' tħallas bolli nieqsa b'lura għall-skop ta' pensjoni?

ONOR.

DOLORES CRISTINA: L-Att dwar is-Sigurta' Soċjali ma jippermettix ħlas ta' kontribuzzjonijiet b'lura għal perjodu ta' aktar minn ħames snin mid-data li jkunu dovuti.

Kull ħlas irid isir qabel ma persuna tilħaq l- eta' tal-pensjoni.

AIR MALTA

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 10929 u jgħid x'inhi r-raġuni li filwaqt li l-impjegati ta' l-Air Malta kellhom tnaqqis fis-salarju sabiex jagħmlu tajjeb għat-telf, mhux l-istess fil-każ ta' barrani li għandu salarju fenomenali - in-nazzjonalita' tiegħu qed tintbagħat separatament – u li għadu fil-kariga mingħajr ma nstabet persuna oħra li tista' tagħmel l- istess xogħol b'anqas spejjeż?

X'ammont ġie mnaqqas mis-salarju jew allowances ta' l-istess persuna sabiex jagħmlu tajjeb għad-diffikultajiet li l-kumpannija għandha?

ONOR.

AUSTIN GATT: Jien informat li l-Onor.

Interpellant hu skorrett meta qed jallega li xi mpjegat ta' l-Air Malta tnaqqaslu s-salarju.

Fil- fatt it-tnaqqis miftiehem ma' l-unions kien jaffettwa l-allowances u l- overtime u jien informat li tnaqqis relattiv sar ukoll fl-allowances ta' l- executives kollha, inkluż tal-persuna indikata mill-Onor.

Interpellant.

MALTAPOST - TQASSIM TA' ITTRI

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11121 u jara li jinħarġu struzzjonijiet sabiex ittri li jkunu mingħajr numru tal-bieb jew juru n- numru l-antik, jiġu mqassma xorta?

ONOR.

AUSTIN GATT: Ninforma lill-Onor.

Interpellant li għaddejt it-talba tiegħu lill-Maltapost plc.

PBS ACCOUNTS

L-ONOR.

LEO BRINCAT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jara li jitqiegħdu fuq il-mejda tal-Kamra l-PBS accounts għas-sena 2003, ħalli b'hekk aħna d-deputati parlamentari ma jkollniex għalfejn nirrikorru għand ir-registrar of companies?

ONOR.

AUSTIN GATT: Peress illi r-reġistru tal-kumpanniji huwa pubbliku u aċċessibbli elettronikament, id-deputati ta' din il-Kamra jistgħu liberament jitolbu kopja ta' l-accounts ta' liema kumpannija jridu mingħand ir-reġistratur tal-kumpanniji.

PBS SENIOR POSTS

L-ONOR.

LEO BRINCAT staqsa lill-Ministru għall-Investiment, Industrija u Teknoloġija ta' l-Informazzjoni: Peress li dan l-aħħar il-PBS ħareġ sejħa għal applikazzjonijiet għall-mili ta' ħames senior posts ġodda, jista' il-Ministru jgħid jekk dawn kenux maħsuba fil-pjani oriġinali ta' ristrutturar tal-kumpannija jew inkella dan sarx bħala afterthought, kif ġara fil-każ tas-CEO designate?

Ma jaħsibx li dawn il-postijiet ġodda sejirn jirrendu l-management structure tal-kumpannija top heavy?

ONOR.

AUSTIN GATT: Qabel xejn nixtieq ninforma lill-Onor.

Interpellant li l-PBS ħarġet sejħa għal applikazzjonijiet għall-mili ta' erba' senior posts u mhux ħamsa kif qed jingħad fil-mistoqsija tiegħu.

Ta' min jiċċara li tnejn minn dawn l-applikazzjonijiet huma għal postijiet li għadhom vojta mill-complement tal-kumpannija u t-tnejn l-oħra huma postijiet ġodda.

Żgur li l-Onor.

Interpellant jifhem li huwa l-obbligu ta' kull kumpannija li kontinwament tevalwa l-operat tagħha u tieħu l-passi meħtieġa biex iżżid l-effiċjenza u ttejjeb il-performance u f'dan il-każ, wara eżerċizzju ta' ristrutturar, il-PBS ħasset il-ħtieġa biex issaħħaħ dawk id-dipartimenti fejn tqis li għandhom bżonn iżjed għajnuna biex iżidu l-performance tagħhom.

Għalhekk għamlet sejħa għal applikazzjonijiet biex jimtlew senior posts fejn il-kumpannija tqis li huma meħtieġa.

L-Onor.

Interpellant għandu jiftakar li f'Jannar 2000 din l-organizzazzjoni kellha 26 manager jew aħjar seba' impjegati għal kull manager, waqt li llum għandha seba' managers jew aħjar disa' impjegati għal kull manager.

Jekk, kif donnu qed jagħmel l-Onor.

Interpellant, wieħed irid jissuġġerixxi li l-PBS illum hi top heavy, żgur li llum hi anqas top heavy milli kienet sa ftit ilu!

VICTORIA - ĊITTADELLA

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tgħid għaliex il-ġimgħa li għaddiet is-sentinella fiċ- Ċittadella kienet qed tkun magħluqa meta kien hemm wirja ta' artist internazzjonali?

ONOR.

GIOVANNA DEBONO: L-informazzjoni għadha qed tinġabar u r-risposta tingħata f'xi seduta oħra.

XEWKIJA - TRIQ IR-ROTUNDA

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tgħid meta se tingħata tarmak Triq ir-Rotunda, ix-Xewkija?

ONOR.

GIOVANNA DEBONO: Jien informata li parti minn Triq ir-Rotunda fix- Xewkija diġa' miksija bit-tarmak.

Il-parti l-oħra tat-triq tkun tista' issir aktar 'il quddiem skond il-prioritajiet għal Għawdex kollu.

VICTORIA – TRIQ L-IMGĦALLEM

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tara li l-ħajt tas-sur tan-naħa ta' Triq l-Imgħallem, Victoria issirlu l-manutenzjoni meħtieġa peress li qed jinqala' ġebel imdaqqas li jista' ikun ta' periklu?

ONOR.

GIOVANNA DEBONO: Jien informata li qiegħda tittieħed azzjoni biex isiru tiswijiet fil-ħajt tas-sur tan-naħa ta' Triq l-Imgħallem, Victoria.

MARSALFORN - BREAKWATER

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tgħid xi żvilupp qed isir in-naħa tal-breakwater f'Marsalforn?

ONOR.

GIOVANNA DEBONO: Jien informata li saret applkazzjoni lill-MEPA għat-twaqqigħ u bini mill-ġdid ta' taraġ eżistenti fl-inħawi tal- breakwater bil-ħsieb li jigu wkoll provduti faċilitajiet sportivi.

MOBC - CEO

L-ONOR.

LEO BRINCAT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11349 u jgħid il-kuntratt tas-CEO tal- MOBC meta kellu jiskadi?

Huwa minnu li dan ingħata kumpens talli ġie mġiegħel jitlaq qabel iż-żmien?

Kemm hi s-somma involuta?

ONOR.

AUSTIN GATT: Jien informat li l-kuntratt tax-xogħol tac-CEO kien wieħed indefinit.

Ic-CEO ħa terminal benefits skond it-termini tal- kuntratt ta' xogħol li ser inpoġġi fuq il-mejda tal-Kamra ma' l-ewwel opportunita' li jkolli.

BIGHI - ĊENTRU TA' RESTAWR

L-ONOR.

JOE MIZZI staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jispjega l- aġir tal-bord taċ-ċentru ta' restawr f'Bighi li ġimgħatejn biss qabel ma ġie xolt il-bord, ħareġ call for applications għall-pożizzjoni ta' direttur tal-laboratorji?

Jaqbel il-Ministru li dan l-aġir tal-bord mhux etiku?

Jikkonferma li din l-applikazzjoni jmissha ħarġet minn Heritage Malta?

Jista' jispjega wkoll kif f'din il-call for applications hemm klawsola bil- kondizzjoni li l-applikant għandu jkollu esperjenza ta' għaxar snin fir- restawr tal-ġebel?

Jista' jgħid ukoll jekk din hijiex l-ewwel darba fl- istorja li hemm klawsola li titlob esperjenza daqshekk fit-tul?

Jaqbel il- Ministru li b'dan il-mod il-bord qiegħed iċaħħad nies b'ideat ġodda milli japplikaw u b'hekk inkomplu nirripetu l-istess żbalji tal-passat?

ONOR.

AUSTIN GATT: Nitlob lill-Onor.

Interpellant jirriferi l-mistoqsija tiegħu lill-ministru konċernat.

ENEMALTA - BORD TAD-DIRETTURI

L-ONOR.

JOE MIZZI staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid min kienu l-membri tal-bord tad-diretturi ta' l-Enemalta kull sena mill-bidu ta' l-2003 sal-lum?

Kemm-il darba ltaqa' il-bord ta' l-Enemalta matul dan il-perjodu?

X'kienet l-attendenza ta' kull membru tal-bord f'kull laqgħa tul dan il-perjodu?

X'allowances u perks oħra jirċievu l-membri tal-bord ta' l-Enemalta?

Jista' jgħid xi ħlasijiet saru lil kull membru tal-bord f'allowances u perks mill- bidu ta' l-2003 sal-lum?

ONOR.

AUSTIN GATT: L-informazzjoni mitluba ser titpoġġa fuq il-mejda tal- Kamra ma' l-ewel opportunita' li jkolli.

COLLECTIVE AGREEMENTS

L-ONOR.

CHRIS AGIUS staqsa lill-Ministru tal-Familja u Solidarjeta' Soċjali: Peress li saru ħafna mistoqsijiet parlamentari dwar iż-żidiet taż- żewġ terzi tal-collective agreements lill-pensjonanti ta' azjendi u kumpanniji differenti u ntqal li dawn ser jingħataw, tista' il-Ministru tgħid dan id-dewmien għalxiex hu dovut u meta se jingħataw?

Tista' tgħid ukoll jekk il-pensjonanti ex-ħaddiema taċ-ċivil hux kollha ħadu dawn iż- żidiet?

ONOR.

DOLORES CRISTINA: Kif kelli l-opportunita' ngħid fi tweġibiet li tajt għal mistoqsijiet parlamentari preċedenti dwar l-istess suġġett, ix- xogħol estensiv u laboruż biex isiru r-reviżjonijiet indikati għadu għaddej.

Inżid ngħid li ninsab informata li sa l-aħħar ta' Ġunju 2005 mistennija jsiru l-ħlasijiet fejn ġie finalizzat il-proċess tax-xogħol preparatorju msemmi.

TARZNA - PENSJONANTI

L-ONOR.

CHRIS AGIUS staqsa lill-Ministru tal-Familja u Solidarjeta' Soċjali: Tista' il-Ministru tgħid x'inhi r-raġuni għaliex għadhom jistennew iż-żidiet dovuti lilhom il-pensjonanti tat-tarzna u dan meta għadhom rikonoxxuti uffiċjalment bħala li għadhom marbutin bil-ftehim kollettiv rilevanti?

ONOR.

DOLORES CRISTINA: Nirriferi lill-Onor.

Interpellant għat-tweġiba li tajt għall-mistoqsija parlamentari 11482.

PENSJONI TAD-DIŻABILITA'

L-ONOR.

CHRIS AGIUS staqsa lill-Ministru tal-Familja u Solidarjeta' Soċjali: Tista' il-Ministru tgħid x'inhi r-raġuni għaliex pensjoni tad- diżabilita' tas-servizzi Ingliżi - din ma tiġix intaxxata fl-Ingilterra u dan l-eżempju kien jiġi segwit ukoll f'Malta mid-dipartiment konċernat - issa qed tiġi intaxxata mid-dipartiment tas-servizzi soċjali?

ONOR.

DOLORES CRISTINA: Nitlob lill-Onor.

Interpellant jgħaddili aktar dettalji dwar il-każ speċifiku, anke b'mod kunfidenzjali, biex nitlob lid- dipartiment konċernat jinvestiga.

KARTANZJAN

L-ONOR.

CHRIS AGIUS staqsa lill-Ministru tas-Saħħa, Anzjani u Kura fil-Komunita': Jista' il-Ministru jikkonsidra l-possibbilta' li l- kartanzjan issir fuq il-mudell tal-karta ta' l-identita' u forsi tkun tinkludi wkoll il-grupp tad-demm u informazzjoni oħra?

ONOR.

LOUIS DEGUARA: Ninforma lill-Onor.

Interpellant li l-possibbilta' li l-kartanzjan issir fuq il-mudel tal-karta ta' l-identita' qed tiġi kkonsidrata.

Rigward l-informazzjoni li jkun inkluż il-grupp tad-demm, dan ma jistax isir skond l-Att ta' l-1975 li jgħid li l-grupp tad-demm mhux wieħed mill- partikolaritajiet li għandu jidher fuq il-karta ta' l-identita'.

UŻU TA' ENERĠIJA ELETTRIKA FIS-SAJF

L-ONOR.

CHRIS AGIUS staqsa lill-Ministru għall-Investiment, Industrija u Teknoloġija ta' l-Informazzjoni: B'riferenza għall-mistoqsija parlamentari 8628, jista' il-Ministru jgħid għaliex aħna ma nistgħux nagħtu din l-informazzjoni meta pajjiżi oħra ħafna akbar minna għandhom din l- informazzjoni aċċessibbli?

ONOR.

AUSTIN GATT: Ninforma lill-Onor.

Interpellant li risposta tingħata f'xi seduta oħra.

ASIAN BIRDFLU

L-ONOR.

CHRIS AGIUS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid jekk id-dipartiment tas-saħħa għandux il-mediċini u l-ammont adegwat għal kontra xi mewġa ta' l- influwenza Asjatika, dik tat-tjur?

ONOR.

LOUIS DEGUARA: Din l-issue diga' bdiet tiġi indirizzata minn kumitat maħtur apposta mid-dipartiment tas-saħħa fejn qed tiġi analizzata l- aħjar azzjoni u kura f'sitwazzjoni bħal din.

F'dan ir-rigward għandu jingħad ukoll li d-dipartiment tas-saħħa qiegħed isegwi l-pariri tad-WHO u l-Unjoni Ewropea.

KONTIJIET TAD-DAWL U L-ILMA

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jwieġeb mistoqsija parlamentari 11081 u stante li l-uffiċjali nkarigati daparti ta' l-Enemalta m'huma qed joffru l-ebda spjega suffiċjenti, jara x'inhi r- raġuni li l-kont ta' persuna anzjana li dettalji dwarha qed jintbagħtu separatament, qiegħed ta' kull darba jkun eżorbitanti avolja m'għandhom l- ebda element li jistgħu jikkontribwixxu għal tali kont?

ONOR.

AUSTIN GATT: Jien informat li wara li saru l-investigazzjonijiet neċessarji, irriżulta li l-meter ta' l-ilma rreġistra konsum eċċessiv minħabba arja li daħlet fis-sistema meta kien qed isir xogħol fiha viċin tal-post.

Din mhux ħaġa normali iżda setgħet ġrat f'dan il-każ minħabba l- pożizzjoni għolja tal-meter f'tarf is-sistema.

Il-kont ta' l-ilma kien rivedut u l-konsumatur kien informat.

Jien informat ukoll illi rigwardanti l-kont tad-dawl ma jidhirx li kien hemm xi varjazzjonijiet fil-konsum meta mqabbel ma' l-average ta' l-istess dar f'dawn l-aħħar disa' snin.

SERVIZZ TAD-DAWL U L-ILMA

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jagħti tweġiba għall-mistoqsija parlamentari 11110 u ġaladarba fallew il-mezzi ordinarji fil-konfront tal-persuna indikata, jinvestiga l-istess stante illi mill-istess dokumenti annessi jidher li dawn ma jirriflettux l-użu għall-istess?

ONOR.

AUSTIN GATT: Nitlob lill-Onor.

Interpellant biex ikun iżjed ċar u dirett fil-mistoqsija tiegħu ħalli nkun nista' inwieġbu sew.

INTRAPRIŻI - ĊERTIFIKAZZJONI INTERNAZZJONALI

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hawn fabbriki jew intrapriżi industrijali li għandhom ċertifikazzjoni internazzjonali, bħal EMAS jew ISO1401?

Jista' jgħid liema huma dawn l- intrapriżi industrijali?

ONOR.

AUSTIN GATT: Nitlob lill-Onor.

Interpellant jirriferi l-mistoqsija tiegħu lill-ministru konċernat.

PEMBROKE: SKOLA SIR ADRIAN DINGLI - NISSEN HUTS

L-ONOR.

MICHAEL ASCIAK staqsa lill-Ministru ta' l-Edukazzjoni, Żgħażagħ u l-Impjiegi: Jista' il-Ministru jindaga jekk l-erba' nissen huts li hemm ħdejn l-iskola ta' Sir Adrian Dingli, Pembroke, għandhiex bżonnhom l-iskola jew le?

Jekk le, jista' jikkonsidra li jiġu mislufa jew jingħataw għal użu filantropiku?

ONOR.

LOUIS GALEA: Informat li n-nissen huts li hemm ħdejn l-iskola Sir Adrian Dingli, Pembroke mhumiex parti mill-iskola.

EURES – XOGĦOL BARRA MINN MALTA

L-ONOR.

MICHAEL ASCIAK staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jindaga għalfejn gradwati tal- B.Pharm li qed japplikaw biex jaħdmu l-Ingilterra mhumiex jitħallew jirreġistraw għal dan ix-xogħol?

ONOR.

LOUIS GALEA: Informat li l-korporazzjoni tirreġistra persuni li jkunu jridu jaħdmu f'Malta u mhux barra minn Malta.

Għal dawk interessati biex jaħdmu barra, l-korporazzjoni toffri s-servizz tal-EURES .

Dan huwa servizz fejn wieħed jingħata tagħrif kif jista' ifittex barra.

Wieħed jista' ukoll ipoġġi c-CV tieghu fuq il-EURES portal.

Informat ukoll li għal aktar tagħrif wieħed jista' javviċina l-uffiċċju tal-EURES bejn id-9.00 a.m. u 12.00 p.m. mit-Tnejn sal-Ġimgħa.

SIGURTA' SOĊJALI - GĦAJNUNA GĦALL-MARD

L-ONOR.

CHARLES BUHAGIAR staqsa lill-Ministru tal-Familja u Solidarjeta' Soċjali: Tista' il-Ministru tispjega r-raġuni għaliex persuna li dettalji dwarha qed jintbagħtu separatament, ma tikkwalifikax għall- għajnuna għall-mard?

X'konnessjoni hemm bejn il-valur kapitali tal-membri tal-familja tagħha ma' din it-talba?

ONOR.

DOLORES CRISTINA: Ninsab informata li l-persuna indikata mill- Onor. Interpellant ġiet informata bil-miktub mid-dipartiment tas-sigurta' soċjali dwar il-każ tagħha.

BORMLA - BAĊIR NRU.

L-ONOR.

CHARLES BUHAGIAR staqsa lill-Ministru għall-Iżvilupp Urban u t-Toroq: Jista' il-Ministru jpoġġi fuq il-mejda tal-Kamra kopja tad- development brief imħabbar mill-gvern għall-iżvilupp ta' l-inħawi ta' baċir numru 1 f'Bormla?

ONOR.

JESMOND MUGLIETT: Tweġiba tingħata f'seduta oħra.

KASTILJA – ARCHITECTURE PROJECT

L-ONOR.

CHARLES BUHAGIAR staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 10450 u jgħid liema xogħlijiet wettqet f'Kastilja d-ditta Architecture Project?

Kemm tħallsu fees sal-lum dawn il-periti?

Dawn tqabbdu wara sejħa għal offerti?

Jista' ipoġġi fuq il-mejda tal-Kamra kopja tal-kuntratt li għandha d-ditta?

ONOR.

LAWRENCE GONZI: Tweġiba tingħata f'xi seduta oħra.

KALKARA – ĊIMITERJU MILITARI

L-ONOR.

FREDERICK AZZOPARDI staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jinforma lill- Kamra f'liema stadju waslet it-talba sabiex iċ-ċimiterju militari li jinsab fi Triq il-Missjoni Taljana, Kalkara jinħariġlu l-permess tad-dipartiment ta' l-artijiet issa li l-kawża ċivili spiċċat?

ONOR.

TONIO BORG: Il-kawża ċivili għadha ma spiċċatx u tinsab differita quddiem l-assistent ġudizzjarju għad-29 ta' April 2005.

SKEJJEL – ON-CALL FACILITATORS

L-ONOR.

JUSTYNE CARUANA staqsiet lill-Ministru ta' l-Edukazzjoni, Żgħażagħ u Impjiegi: Peress li qed ikun hemm ilmenti daparti ta' ġenituri li għandhom lil uliedhom b'facilitator fl-iskola - għaliex meta l- facilitators ma jattendux it-tfal jintbagħtu lura lejn id-dar - jista' il- Ministru jara jekk hux possibbli li jkun hemm facilitators extra?

ONOR.

LOUIS GALEA: Hemm facilitators extra li jissejħu on-call facilitators.

Mill-istess natura tax-xogħol tagħhom, dawn il-facilitators jiġu kkuntattjati mill-iskejjel fi żmien qasir u għalkemm mhux dejjem ikunu f'pożizzjoni li jattendu l-iskola biex jieħdu post facilitator li ma tkunx attendiet.

GĦAWDEX: SPTAR ĠENERALI – APPUNTAMENTI TA' L-ENT

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tgħid għaliex l-appuntamenti tal-pazjenti ma' l-ENT fl-isptar ġenerali ta' Għawdex ġew kanċellati u bagħtuhom Malta?

Tista' tgħid jekk dan l-inkonvenjent hux temporanju jew le?

ONOR.

GIOVANNA DEBONO: L-appuntamenti ta' l-ENT ġew kanċellati għaliex telqu bla ma kien mistenni żewġ speċjalisti ta' l-ENT, it-tnejn senior registrars.

B'riżultat ta' dan in-nuqqas ta' speċjalisti, kellhom jitnaqqsu s-servizzi ta' l-ENT.

Is-sitwazzjoni għandha tiġi għan-normal meta jiġi konkluż il-proċess li hu għaddej għar-reklutaġġ ta' speċjalisti ta' l-ENT.

EKO-KONTRIBUZZJONI FUQ L-IMTIERAĦ

L-ONOR.

ROBERT ARRIGO staqsa lill-Prim Ministru u Ministru tal- Finanzi: Jista' il-Prim Ministru jikkonferma li mtieraħ importati minn barra minn Malta mhux qegħdin jiġu miżjuda bl-eco-contribution minkejja l- plastic li jkollhom imdawwar magħhom, filwaqt li dawk manifatturati Malta huma?

Jista' jgħid kemm hi l-kontribuzzjoni mitluba mill-Maltin?

Kemm inġabret s'issa eco-contribution minn dan is-settur?

Jekk dan huwa l-każ, jista' jara li dawn ikunu on a level playing field?

ONOR.

LAWRENCE GONZI: L-eko-kontribuzzjoni fuq imtieraħ u prodotti tas- sodda taħt HS Codes 940421, 940429, 940430 u 940490 bdiet tkun pagabbli b'effett mill-1 ta' Jannar 2005.

Din il-kontribuzzjoni hija dovuta meta l- prodott jitqiegħed fis-suq għall-ewwel darba, kemm jekk jiġi minn stat membru ta' l-Unjoni Ewropea kif ukoll jekk ikun importat minn barra l- Unjoni Ewropea.

Il-fatt li dawn il-prodotti huma mgeżwra fil-plastic huwa irrilevanti għax l-eko-kontribuzzjoni titħallas fuq il-prodott innifsu u mhux fuq il- materjal li bih ikun ippakkjat il-prodott.

Il-liġi tipprovdi fejn l-eko- kontribuzzjoni għandha tkun dovuta fuq materjal tal-plastic, bażikament fuq boroż u basktijiet tal-plastic għax-xiri.

Rigward l-ammont ta' eko-kontribuzzjoni li nġabret mis-settur imsemmi, peress li l-prospetti ta' l-eko-kontribuzzjoni għadhom m'humiex dovuti li jintbagħtu, id-dipartiment mhux f'pożizzjoni jgħid kemm hu l-ammont miġbur minn dan is-settur.

ĦAL QORMI – ASFALTAR TA' TOROQ

L-ONOR.

CLYDE PULI staqsa lill-Ministru għall-Iżvilupp Urban u t- Toroq: B'riferenza għall-mistoqsija parlamentari 10070, jista' il-Ministru jerġa' jagħti rendikont tat-toroq li saru bejn l-1994 u l-2005, peress li s- snin ta' bejn l-1994 u l-2002 huma nieqsa mil-lista mogħtija fit-tweġiba?

Jekk ma jistax jagħmel dan, jista' jispjega għalfejn?

Jista' jagħti wkoll lista ta' toroq mogħtija, minflok jispeċifika biss li sar xi industrial estate li allura jkun ifisser numru ta' toroq?

ONOR.

JESMOND MUGLIETT: Minn informazzjoni li nġabret mill-awtorita' dwar it-trasport, it-toroq li saru fil-perjodu msemmi f'Ħal Qormi jinkludu:

|Toroq |Sen|L/A |Inc/ |Total| | |a | |Dec | | |Triq-Serer|200|Lm10,|Lm3,6|Lm6,6| | |3 |317 |29 |87 | |Triq N |200| | | | |Baldacchin|3 |11,09|425 |11,52| |o | |8 | |3 | |Triq |200| | | | |id-Deheb |3 |11,67|4,207|7,463| |Fin | |1 | | | |Triq |200| | | | |id-Dragun |3 |7,338|1,949|9,287| |Triq 10 |200| | | | |ta' Sett |3 |7,664|2,148|5,515| |Triq |200| | | | |il-Furnar |5 |8,901|1,397|7,503| |Triq Ġ M |200| | | | |Azzopardi |3 |4,640|573 |4,066| |Triq |200| | | | |il-Poeżija|3 |1,778|519 |1,258| |Triq San |200| | - | | |Ġakkin |2 |27,09|416 |26,67| | | |2 | |5 | |Mrieħel |200| | | | |Ind.

Est. |2 |315,4|63,42|251,9| | | |11 |5 |86 | |Tal-Ħandaq|200| | | | |Ind.

Est |2 |403,0|7,188|410,1| | | |00 | |88 | |Triq P |200| | | | |Farrugia |4 |19,32|7,579|11,74| | | |8 | |8 | |Triq Marju|200| |- | | |Pace |4 |15,54|2,577|12,97| | | |8 | |0 | |Triq M |200| | | | |Montabello|5 |21,57| |21,57| | | |7 | |7 | |Triq |200| | | | |in-Nassab |5 |26,32| |26,32| | | |3 | |3 |

Il-lista tat-toroq li ġew asfaltati fiż-żmenijiet imsemmija se titpoġġa fuq il-mejda tal-Kamra.

Din il-lista ma tinkludix toroq li saru mill-kunsill lokali f'dan il-perjodu.

ĦABS - TFITTXIJA GĦAL DROGI U XORB ALKAĦOLIKU

L-ONOR.

MARIO GALEA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm-il tfittxija saret f'dawn l-aħħar sitt xhur mill-SRT fil-faċilita' korrettiva ta' Kordin għal drogi u xorb alkoħoliku?

Kemm instabu?

ONOR.

TONIO BORG: Il-membri ta' l-SRT ta' kuljum jagħmlu numru sostanzjali ta' tfittxijiet.

Dawn isiru fuq dawk il-persuni li jintbagħtu l-ħabs u fuq kull priġunier li jkollu bżonn imur il-qorti, xi klinika, sptar jew fuq prison leave, kemm qabel joħorġu kif ukoll meta jirritornaw.

Dawn jammontaw għal medja ta' 40 kuljum.

Minbarra dawn isiru wkoll tfittxijiet fiċ-ċelel tal-priġunieri, ħwienet tax-xogħol, btieħi u reception areas.

It-tfittxijiet ma jsirux biss għal xorb alkaħoliku u drogi imma jsiru għal kull ħaġa li hija projbita li tkun fil-pussess tal-priġunieri.

Tant hu hekk li f''dawn l-aħħar sitt xhur kien hemm erba' każi ta' sejbiet ta' inbid magħmul mill-frott mogħti lill-priġunieri stess u 14-il sejba ta' trab li huwa suspettat li huwa droga.

AWTORITA' MARITTIMA - ĦADDIEMA

L-ONOR.

CHARLES MANGION staqsa lill-Ministru għall-Kompetittivita' u Komunikazzjoni: Jista' il-Ministru jgħid x'se jiġri mill-ħaddiema li hemm mislufa mill-ex-wireless telegraphy lill-maritime authority?

ONOR.

ĊENSU GALEA: L-awtorita' ta' Malta dwar il-komunikazzjoni flimkien ma' l-awtorita' marittima taw bidu għal proċess biex l-awtorita' marittima tieħu r-responsabbilta' tal-funzjonijiet li għandhom x'jaqsmu mal- bastimenti.

Fit-tmiem ta' dan il-proċess jiġi deċiż kemm u liema ħaddiema se jibqgħu jaħdmu ma' l-awtorita' marittima.

Jekk ikun il-każ, l-oħrajn jiġu trasferiti ma' xi dipartiment governattiv ieħor.

Dan isir b'konsultazzjoni mar-rappreżentanti tal-ħaddiema involuti.

TA' GIORNI – APPARTAMENTI TAL-GVERN

L-ONOR.

JOSEPH CUSCHIERI staqsa lill-Ministru tal-Familja u Solidarjeta' Soċjali: Tista' il-Ministru tieħu l-passi meħtieġa biex jiġu spezzjonati l-fili tal-faċċata ta' l-appartamenti A, B, C, D, E, F, G, H, I u J li jinsabu fil-housing estate ta' Ta' Giorni peress li wasluli diversi rapporti mir-residenti ta' dawn l-appartamenti li wħud mill-faċċati ta' l-istess appartamenti jinsabu fi stat ħażin u għandhom bżonn jiġu mkaħħla urġentement minħabba li qed issir ħsara fi djarhom?

ONOR.

DOLORES CRISTINA: Għaddejt it-talba ta' l-Onor.

Interpellant lid- dipartiment tal-bini u tiswija ta' djar għall-azzjoni meħtieġa.

PENSJONANTI TAL-BOV

L-ONOR.

JOSEPH CUSCHIERI staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid meta hu maħsub li jingħataw iż-żidiet u l-arretrati ta' l-istess żidiet lill- pensjonanti ex-ħaddiema tal-BOV, skond l-aħħar ftehim kollettiv?

ONOR.

AUSTIN GATT: Nitlob lill-Onor.

Interpellant jindirizza l- mistoqsija tiegħu lill-ministru konċernat.

ST LUKE'S - PILLOLI COOZAR

L-ONOR.

MARIO GALEA staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid x'inhi r-raġuni li l-pilloli Coozar mhux qed jingħataw kif suppost mill-isptar għax qegħdin out of stock?

Billi hemm anzjani li nefqu Lm20 f'pilloli, jista' il-Ministru jaċċerta li dawn il-pilloli jiġu ordnati u jkunu in stock?

ONOR.

LOUIS DEGUARA: Is-servizzi farmaċewtiċi tal-gvern jixtru l- mediċina Lozartan u mhux il-prodott speċifiku Coozar.

Informat ukoll li l- pilloli Lozartan mhumiex out of stock.

MTARFA - ŻBIR TA' SIĠAR

L-ONOR.

JOSEPH CASSAR staqsa lill-Ministru għall-Affarijiet Rurali u Ambjent: Jista' il-Ministru jinforma lill-Kamra jekk kemm-il darba n- numru ta' siġar protetti ai termini ta' avviż legali 12/01 għall- protezzjoni ta' l-ambjent ġewwa l-Imtarfa f'sit biswit Dar il-Kaptan u sisters' quarters ingħatax il-permess lil xi ħadd sabiex dawn jinqalgħu jew jinżabru?

Jekk le, x'passi legali jistgħu jittieħdu?

ONOR.

GEORGE PULLICINO: Il-MEPA ma saritilhiex talba sabiex is-siġar protetti skond avviż legali 12/2001 f'sit biswit Dar il-Kaptan u sisters' quarters ġewwa l-Imtarfa jinqalgħu jew jinżabru.

Jirriżulta però li hemm permess ta' żvilupp PA 0216/00 maħruġ mill-awtorità ta' l-ippjanar fit-22 ta' Frar 2002 fuq is-sit in kwestjoni, liema permess għadu ma ġiex utilizzat sal-lum il-ġurnata.

Għar-rigward ta' x'passi jistgħu jittieħdu, oltre li qed tissorvelja s-sit in kwestjoni, il-MEPA talbet lill-applikant sabiex qabel ma jutilizza l- permess ta' żvilupp relattiv, jottjeni l-permessi neċessarji u jagħti t- tagħrif kollu meħtieġ dwar kif se jintlaqtu l-istess siġar protetti.

UNIVERSITA' – KORS TA' M. PSYCH

L-ONOR.

GAVIN GULIA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jikkonferma li għall-kors ta' masters of psychology ta' l-Universita' ta' Malta ġew ammessi applikanti li għandhom l-honours biss fil-bachelor of psychology filwaqt li tħallew barra applikant jew applikanti li għandhom il-first class honours?

Jekk dan huwa minnu, jista' jgħid kif min ikollu honours għal dan il-kors jiġi ppriferut a skapitu ta' min hu aktar kwalifikat?

ONOR.

LOUIS GALEA: L-għażla ta' l-applikanti għall-kors ta' l-M.Psych saret mill-bord ta' l-għażla tal-fakulta ta' l-edukazzjoni ta' l- Universita' ta' Malta fuq il-kriterji stabiliti mir-regolamenti ta' l- universita', jiġifieri: kwalifiki, esperjenza, xeħta u riferenzi.

Għaldaqstant filwaqt li persuna li għandha grad first-class honours tkun mogħtija aktar marki minn min ikollu second-class, l-istess persuna jista' ikollha anqas marki fuq il-kriterji l-oħra.

L-applikanti tpoġġew fl-ordni skond il-marki totali li ġabu.

EC DIRECTIVE – 2000/35

L-ONOR.

GAVIN GULIA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid x'miżuri ttieħdu sabiex tiġi implimentata d-direttiva 2000/35/EC tal-Parlament Ewropew u tal- Kunsill Ewropew tat-22 ta' Ġunju 2000 on combating late payments in commercial transactions?

ONOR.

TONIO BORG: Il-ministeru għall-investiment, industrija u t- teknoloġija ta' l-informazzjoni għamel konsultazzjonijiet mal-Malta Enterprise u mal-ministeru tal-finanzi u konsegwentement qed isir id- drafting ta' l-emendi neċessarji u l-ħsieb hu li dawn jiddaħħlu fil-kodiċi kummerċjali.

MOSTA BOĊĊI CLUB

L-ONOR.

ANGELO FARRUGIA staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jara l-każ tal-Mosta boċċi club fejn qed isir awment fiċ-ċens għall-Lm150 sabiex dan jitnaqqas għal wieħed ta' Lm50, peress li n-numru ta' membri li hemm fil-club illum huwa ta' 25 u għalhekk mhux possibbli li jiġi mtella' għal dan l-ammont?

ONOR.

TONIO BORG: Iċ-ċens ta' Lm150 ma jistax jitnaqqas peress li l- għotja u l-abbozz tal-kuntratt ġiet approvata b'riżoluzzjoni tal-parlament fit-28 ta' Ġunju 2004 f'seduta 144.

ĦRUĠ TA' VISAS

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u lntern: Jista' il-Viċi Prim Ministru jindika, xahar b'xahar minn Lulju 2004 sal-lum, il-pulizija kemm irċeviet talbiet għall-ħruġ ta' visas lil ċittadini Ċiniżi mill-ambaxxata Maltija f'Bejing?

Kemm minnhom ġew approvati xahar b'xahar?

X'kien it-total ta' visa applications rifjutati minn dak iż-żmien 'il hawn?

ONOR.

TONIO BORG: It-tagħrif mitlub dwar talbiet għall-ħruġ ta' visas lil ċittadini Ċiniżi hu kif jidher hawn taħt:

|Sen|Xahar |Talbi|Approv|Rifju| |a | |et |ati |tati | |200|Lulju |388 |344 | 44 | |4 |Awissu|320 |297 |23 | | |Settem|247 |209 |38 | | |bru |211 |185 |26 | | |Ottubr|281 |228 |53 | | |u |340 |224 |116 | | |Novemb| | | | | |ru | | | | | |Diċemb| | | | | |ru | | | | |200|Jannar|373 |138 |235 | |5 |Frar |146 |84 |62 | | |Marzu*|146 |84 |62 |

sat-30 ta' Marzu

ĦRUĠ TA' VISAS

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid fiex waslu l- investigazzjonijiet tal-pulizija dwar l-allegazzjoni ta' abbużi fl- ipproċessar ta' visas lil ċittadini Ċiniżi mill-Ambaxxata ta' Malta f'Bejing?

ONOR.

TONIO BORG: L-investigazzjoni msemmija għadha mhijiex konkluża.

ĦRUĠ TA' VISAS

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jpoġġi fuq il-mejda tal- Kamra kopja tar-rapport li l-ministeru ta' l-affarijiet barranin għadda lill-pulizija taħt il-firma ta' l-Ambaxxatur ta' Malta fiċ-Ċina dwar il- proċeduri adottati meta jkun hemm talbiet għal visas lil Ċiniżi li jkunu jridu jżuru Malta bħala studenti ta' l-Ingliż?

ONOR.

TONIO BORG: Ma nħossx li huwa opportun illi dokumenti mgħoddija lill-pulizija fil-kors ta' investigazzjoni għandhom ikunu pubblikati.

AFM – GĦOTI TA' MEDALJI

L-ONOR.

MARIE LOUISE COLEIRO staqsiet lill-Prim Ministru u Ministru tal-Finanzi: Jista' il-Prim Ministru jgħid jekk is-suldati fl-armata li huma eliġibbli hux se jingħataw il-medalji, kif soltu kienu jingħataw, wara 18-il sena u 25-il sena servizz?

Jekk le, għaliex u fil-każ meta se tingħatalhom?

ONOR.

LAWRENCE GONZI: Il-gvern mhux marbut li jagħti l-imsemmija medalji kull sena.

Fis-snin 1997 u 1998 il-gvern ta' dak iż-żmien għażel li ma jagħtix dawn il-medalji.

ŻEJTUN - KAMRA TAL-LOGĦOB TAN-NAR

L-ONOR.

MARIO GALEA staqsa lill-Ministru għall-Affarijiet Rurali u Ambjent: Jista' il-Ministru jgħid x'inhi r-raġuni li l-MEPA qed tinsisti mal-kamra tal-logħob tan-nar taż-Żejtun dwar apparat speċjali fejn fih jinħarqu l-karti li jkunu skart wara li jinħadem in-nar?

Kemm għandha nies kwalifikati fix-xjenza tal-piroteknika l-MEPA, min huma u xi kwalifiki għandhom?

Xi kwalifiki fix-xjenza piroteknika għandha l-persuna li qed tinsisti għal dan l-apparat?

Kemm-il kamra tal-logħob tan-nar hawn f'Malta u Għawdex li huma liċenzjati li għandhom dan l-apparat li qed jintalab lill-kamra tan-nar taż-Żejtun?

ONOR.

GEORGE PULLICINO: Ir-responsabbiltà għall-immaniġġjar ta' l-iskart hi dejjem fuq dak li jipproduċih.

Il-karti kontaminati bi fdalijiet pirotekniċi jitqiesu bħala skart perikoluż.

Il-MEPA mhux qed tesiġi li dawn il-karti għandhom jinħarqu f'apparat speċjali iżda qed tesiġi li jekk irid jinħaraq xi skart bħal dan għandu jintuża apparat apposta skond il- liġi.

Il-liġi ma tippermettix li jsir ħruq ta' skart bħal dan fl-apert.

Il-persuni li ħadmu fuq din l-applikazzjoni huma kwalifikati fil-kimika, fl- immaniġġjar ta' l-iskart u fil-ħarsien ambjentali u għaldaqstant huma kwalifikati biex jiddeterminaw li l-ħruq ta' karti kontaminati bil-kimika piroteknika b'mod mhux kontrollat iġib miegħu riskju għas-saħħa tal-bniedem kif ukoll għall-ambjent.

Il-MEPA ma taf bl-ebda kamra tan-nar li għandha apparat speċjali biex jaħraq l-iskart.

ĦAL QORMI – TRIQ VALLETTA

L-ONOR.

CLYDE PULI staqsa lill-Ministru għall-Iżvilupp Urban u t- Toroq: Jista' il-Ministru jgħid jekk l-awtorita' dwar it-trasport ikkonsidratx il-pożizzjoni tar-residenti meta approvat it-talba tal-kunsill lokali ta' Ħal Qormi biex parti minn Triq Valletta ssir one-way?

Meta saret it-talba mill-kunsill?

Meta ġiet approvata t-talba mill-awtorita' dwar it-trasport?

Tista' l-awtorita' dwar it-trasport tikkonsidra li t-triq issir one-way minn Mill Street sa Qormi football ground u tkompli bħala two-way mill- istess football ground sa Qormi Road, b'dan il-mod ikun qiegħed xorta jittaffa t-traffic flow mid-direzzjoni ta' Mill Street għal Qormi Road u fl-istess ħin jaġevola lir-residenti fit-talbiet u l-preokkupazzjoni tagħhom?

ONOR.

JESMOND MUGLIETT: It-talba finali, bil-pjanti emendati kif issuġġerit mid-direttorat għall-immaniġġjar tat-traffiku, saret mill- kunsill lokali ta' Ħal Qormi fil-11 ta' Ottubru 2004 u dan sabiex Valletta Road issir one-way minn Mill Street sa Cannon Road.

Din kienet parti minn skema ta' junction upgrading bejn Cannon Road, Valletta Road u Triq Correa li allura tinkludi wkoll junctions oħra fl-inħawi.

Saru laqgħat mal-kunsill lokali u wara spezzjoni dettaljata fuq il-post minn uffiċjali tad-direttorat għall-immaniġġjar tat-traffiku u analisi tal- pjanti sottomessi mill-kunsill lokali, l-approvazzjoni għall-junctions ħarġet fl-1 ta' Diċembru 2004.

ERM - RAPPORTI/STUDJI

L-ONOR.

CHARLES MANGION staqsa lill-Prim Ministru u Ministru tal- Finanzi: Peress li l-Prim Ministru diġa' stqarr li l-gvern se jiddeċiedi jekk Malta tidħolx fil-mekkaniżmu ERM biex eventwalment tadotta l-euro, jista' ipoġġi fuq il-mejda tal-Kamra xi rapporti jew studji li hu seta' ikkummissjona dwar l-impatt ta' adozzjoni kmieni jew aktar tard u kif l- adozzjoni se jimpatta ekonomikament u soċjalment, u x'miżuri qed jippjana l- gvern biex jilqa' kontra l-effetti negattivi li jistgħu jokkorru?

ONOR.

LAWRENCE GONZI: Il-gvern u l-Bank Ċentrali ta' Malta huma fil- proċess li jiffinalizzaw dokument ta' strateġija li jħares lejn is-sħubija ta' Malta fl-ewro.

Id-deċiżjoni li jinħareġ id-dokument se tittieħed flimkien mal-Bank Ċentrali ta' Malta wara konsultazzjonijiet mal-kumitat finanzjarju u ekonomiku ta' l-Unjoni Ewropea li se jiltaqa' fil-ġranet li ġejjin.

GĦAWDEX – ĠBIR TA' SKART

L-ONOR.

ANGELO FARRUGIA staqsa lill-Ministru għall-Affarijiet Rurali u Ambjent: Jista' il-Ministru jispjega għaliex iż-żibel li jinġabar f'Għawdex ħalli jiġi trasportat lejn Malta qed jitħalla fit-trakkijiet f'Għawdex u ieħor Malta minn filgħaxija sa filgħodu?

Jista' jieħu passi biex dan l-abbuż jieqaf immedjatament?

ONOR.

GEORGE PULLICINO: Dak li qed jirriferi għalih l-Onor.

Interpellant effettivament mhux prattika imma ġrat biss f'eċċezzjonijiet.

Se jsir kulma hu possibbli biex dan ma jerġax iseħħ.

MISTOQSIJIET GĦAL TWEĠIBIET BIL-MIKTUB

RAĦAL ĠDID: ST JOSEPH JUNIOR LYCEUM – SERVIZZ TA' TRASPORT

L-ONOR.

MARIO GALEA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'inhi r-raġuni li l-coach ta' St Joseph Junior Lyceum, Paola, route no. 7, li tmur għalihom l-iskola, ħafna drabi mhux qed tmur la filgħodu u wisq anqas wara l-iskola, bil-konsegwenza li t-tfal ikollhom jeħduha bil-mixi?

X'passi ttieħdu jew se jittieħdu billi dan qed jiġri ta' spiss?

ONOR.

LOUIS GALEA: Id-diviżjoni ta' l-edukazzjoni ħarġet ordni biex dan ix-xufier jispiċċa minn fuq din ir-rotta mill-bidu ta' April 2005.